Peščanik U Srebrenicu se ne zove - Miloš Ćirić - Peščanik\nU Srebrenicu se ne zove\nPosted By Miloš Ćirić On 20/06/2015 @ 21:00 In Ispod Slajdera,Tekstovi | Comments Disabled\nSa putovanja u Srebrenicu 2012.\nIzjava premijera Aleksandra Vučića o Srebrenici je veliki pomak napred, ako se imaju u vidu njegova ratno-huškačka retorika iz devedesetih i nastavak te retorike u dugom periodu u kome je bio glasnogovornik najveće ultra desničarske i antievropske opozicione partije. Priča o ovoj neverovatnoj promeni je uočljiva od Vučićevog dolaska na vlast 2012. godine i stvara glavobolju u svim delovima srpske javnosti, iz različitih razloga. Tone reči, kao da je to zaista važno, su napisane o tome: jedni tvrde da je ta promena “iskrena”, drugi objašnjavaju da nije, treći da Vučić sve to radi da bi se dopao zapadu, i tako dalje. Opšti utisak je da Aleksandar Vučić svakim danom sve više napreduje. Ovom poslednjem izrazu tog napretka je prethodila promena njegovog odnosa prema Albancima sa Kosova i Albancima uopšte, predstavnicima nevladinih organizacija, Evropskoj uniji i NATO.\nNjegov nastup na konferenciji za novinare povodom rezolucije o genocidu u Srebrenici izgleda kao nova manifestacija lične emancipacije Aleksandra Vučića. Ovo je važno primetiti, jer u javnosti postoji pogrešan utisak o tome da od njegove lične emancipacije zavisi i emancipacija celog društva. Zato on dobija pohvale i sa najneočekivanijih mesta. Međutim, njegova izjava bi, ako se pažljivo i do kraja pročita, morala da bude ocenjena kao promašena.\nNjegova izjava je značajna, jer se prvi put sa tako važnog mesta na taj način bar delimično govori o genocidu u Srebrenici. Sadržaj te izjave je skroman, ali ipak otvara prostor bar za razgovor na temu koja je prethodnih godina bila zabranjena i o kojoj se nerado govorilo. Ali to više govori o Vučićevim prethodnicima nego o njemu samom, jer su oni propustili priliku da započnu procese koji bi danas, 20 godina od genocida u Srebrenici, doveli bar do toga da ne proslavljamo Vučićeve epifanije na temu o kojoj se već jako dugo sve zna.\nTrenutni predsednik Demokratske stranke Bojan Pajtić je, na primer, neposredno posle Vučićeve izjave pozivajući se na to da je “profesor pravnog fakulteta”, javno negirao genocid u Srebrenici i zapitao se “koji je to sud” dokazao da je u Srebrenici počinjen genocid. Pajtićevo elementarno neznanje i primitivizam ostavljaju bez teksta, ali ukazuju na kontinuitet nacionalističke politike DS-a od Borisa Tadića naovamo.\nJedino zbog ovakvih izjava svojih političkih protivnika, Vučićeva izjava predstavlja mali doprinos privikavanju domaće javnosti na teške istine, koje ni sam Vučić još uvek nije spreman da prihvati.\nU tom smislu, njegova izjava o tome kako želi da “pogne i sagne” glavu u Srebrenici i pokaže kakav odnos “mi Srbi imamo prema nevinim srebreničkim žrtvama” je pohvalna, ali i nedovoljna, jer visi u kontekstu političke realnosti koju upravo on stvara, a u kojoj je realizaciju te izjave nemoguće zamisliti.\nZato je ovde kraj lepim vestima u vezi sa Vučićevom izjavom, što izgleda nije svima očigledno. On mora još mnogo toga da uradi, a ne samo izgovori, da bi mogao da ponese epitete koji mu se dodeljuju. Uz to, nastavak njegove izjave je u direktnoj kontradikciji sa njenim početkom, jer Vučić kaže da bi išao u Srebrenicu “da onih 99,9 posto Srba koji nisu učestvovali u tom zločinu mogu da idu uzdignute glave i uzdignuta čela u svetu gde god.”\nTreba reći i da on zločin u Srebrenici još uvek nije spreman da kvalifikuje kao genocid, nazivajući ga “jezivim i stravičnim zločinom”; nije spreman da podrži rezoluciju o Srebrenici i uvede Dan sećanja na žrtve genocida u Srbiji; ne pada mu na pamet da povuče fantomsku poternicu za Naserom Orićem, mada je spreman da ide u Srebrenicu “ako ga tamo žele”. Kako bi i zašto njega tamo bilo ko želeo kada iza njegovih izjava stoje dela koja su u kontradikciji sa time što govori?\nDa je iskren u svojim namerama, Aleksandar Vučić bi ukinuo besmislene poternice, relikte Miloševićevog vremena, podržao rezoluciju o genocidu u Srebrenici pred SB UN i izjavio da će svakako otići u Srebrenicu, čak i ako bi tamo (s pravom) bio dočekan kao nepoželjan. U Srebrenicu se ne poziva, ali to važi samo kada krupne reči prate i velika dela.\nOve suštinske nedostatke će mu izgleda mnogi oprostiti, od predstavnika međunarodne zajednice do onih koje i dalje iz nekog razloga zovemo srpskom opozicijom i građanskom Srbijom. Ako mu je ovako malo potrebno da osvoji onaj deo javnosti koji je upoznat sa nasleđem ratnih zločina, šta očekivati od većinske, slabo informisane Srbije?\nS druge strane, Srebrenica se sve više doživljava kao poslednji zločin sa kojim treba da se suočimo. Tačno je da nema gnusnijeg zločina od genocida, ali to nas ne oslobađa odgovornosti za sve druge, jednako užasne zločine o kojima ništa ne znamo, a čije žrtve i dalje čekaju pravdu ili da bar budu pronađene u masovnim grobnicama po Srbiji i regionu. Poznat je blagonaklon odnos našeg pravosuđa prema ratnim zločincima, a takvi su i izveštavanje naših uglavnom desničarskih medija, programi obrazovnih institucija i proizvodi kulture koji žestoko negiraju, odnosno opravdavaju našu ratnu prošlost.\nZa napredak je nedovoljna Vučićeva lična promena, na koju on ima pravo kao i svako drugi. Iluzorna su očekivanja da će skromne promene jednog pojedinca, koliko god on moćan bio, dramatično uticati na promenu čitave zajednice, pa bi neumerene pohvale trebalo ostaviti njegovim partijskim vojnicima. I to samo ako i ostaci srpske opozicije nisu našli novog vođu u Vučiću, koji se već naziva istinskim Đinđićevim naslednikom. U tom slučaju, Vučića koji već ima dovoljno veliku podršku i računa na drugi mandat, ni sopstveni ni opšti razvoj više neće zanimati, jer će dobiti sabornost koju je nedavno zatražio “za teška vremena koja su pred nama”.\nURL to article: https://pescanik.net/u-srebrenicu-se-ne-zove/


Kamatne stope iznose 1 ili 2% za korisnike kredita koji dolaze sa teritorije opština koje spadaju u treću i četvrtu grupu razvijenosti, dok kamate mogu biti 2 ili 3% za korisnike koji poslovanje obavljaju u opštinama iz prve i druge kategorije razvijenosti.\n- Za tri kreditne linije namenjene razvoju poljoprivrede vlada veoma veliko interesovanje. Otvorena su dva konkursa za dugoročno i jedan za kratkoročno finansiranje. Radi se o konkursu za dugoročne kredite koji su namenjeni poljoprivredi, zatim konkursu za dugoročne kredite koji se odnosi na kupovinu poljoprivrednog zemljišta i konkurs za kratkoročne kredite za obrtna sredstva u poljoprivredi - kažu u Razvojnom fondu.\nKonkurs za dugoročne kredite za poljoprivredu namenjen je nabavci poljoprivredne mehanizacije, nabavci opreme za poljoprivrednu proizvodnju, kvalitetnog priplodnog materijala u stočarstvu, matičnog jata, zatim za nabavku pčelinjih društava i košnica sa pratećom opremom, nabavku višegodišnjih zasada voća, vinove loze, mreža sa naslonom i sistema za navodnjavanje.\nTu takođe spada i nabavka opreme za povećanje kapaciteta i osavremenjavanje linija za preradu proizvoda, zatim kupovina, izgradnja, adaptacija i opremanje skladišnih kapaciteta – silosa, podnih skladišta i hladnjača i na kraju kupovina, izgradnja i adaptacija građevinskih objekata za stočarsku proizvodnju. Period mirovanja kredita, odnosno grejs period može biti od 12 do 24 meseca, dok period otplate može biti do pet godina.\nKada je konkurs za kupovinu poljoprivrednog zemljišta u pitanju, grejs period iznosi 12 meseci, dok je period otplate šest godina. Sredstava na raspolaganju ima sasvim dovoljno, a konkursne linije su stalno otvorene.\nNajveće interesovanje vlada za konkurs za dugoročne kredite namenjen investicionim ulaganjima zbog izuzetno niskih kamatnih stopa i povoljnog perioda mirovanja otplate, odnosno grejs perioda. U ovom slučaju grejs period može trajati 24 meseca, dok ukupan period otplate može trajati do sedam godina. I za ovu namenu je opredeljeno dovoljno sredstava, te privrednici mogu aplicirati za sredstva u bilo kom periodu godine jer su konkursne linije stalno otvorene.


Tadić ne staje: Gol i dve asistencije srpskog asa [VIDEO] - Sportski Portal\nAjaks je na gostovanju Sparti u Roterdamu upisao novi trijumf u holandskoj Erdeviziji.\n„Kopljanici“ su slavili sa 4:1 (2:0) u okviru petog kola.\nSrpski reprezentativac Dušan Tadić ponovo je briljirao. Plejmejker iz Bačke Topole postigao je treći gol za goste (iz penala u 58. minutu), asistirao je i Hakimu Ziješu kod oba njegova gola. Prvi pogodak za Ajaks delo je Kvinsija Promesa, a strelac za Spartu bio je Halil Dervišoglu.\nPovezane temeAjaksDušan TadićFK AjaksFK SpartaFudbalRoterdamSportVesti


Predstavnici AmCham kompanija članica i šire poslovne zajednice okupili su se na prvom jesenjem networking događaju u zajedničkoj organizaciji advokatske kancelarije Naumović i partneri i Amcham Srbija.\n"Ovaj događaj smo osmislili kao jednovremeni omaž džezu - autentičnoj pojavi na američkoj kulturnoj i muzičkoj sceni, i tradiciji srpskog vinarstva i vinske kulture." rekao je, pozdravljajući prisutne goste, Zoran Naumović, osnivač advokatske kancelarije Naumović & Partneri.\nKajl Skat, odlazeći ambasador SAD-a u Srbiji, iskoristio je priliku da se u neformalnoj atmosferi pozdravi sa poslovnom zajednicom.\n"AmCham je kao organizacije posvećena ne samo svojim članovima, već i poboljšanju srpske ekonomije. Kada Američka privredna komora govori jednim glasom, taj glas se čuje i u koridorima vlasti i u privatnom sektoru" istakao je Skat.


nbs - Stranica 5 od 6 - Dnevni list Danas\nPočetna » nbs » Page 5\nDevizne rezerve 9,6 milijardi\nDevizne rezerve Narodne banke Srbije (NBS) su na kraju juna iznosile 9.670,3 miliona evra, čime se obezbeđuje pokrivenost novčane mase M1 od 198 odsto i oko šest meseci uvoza robe i usluga.\nNBS: Banke da naknade naplaćuju fiksno\nUdruženje potrošača Efektiva objavilo je danas dopis Narodne banke Srbije poslovnim bankama u vezi sa naplatom naknade i troškova koje banke naplaćuju u vezi sa realizacijom kredita, tzv. trošak obrade, praćenja i administriranja kredita.\nPiše: M. O. 10. 7. 2017.\nOdeljenje Banke Inteza za ekonomska istraživanja, u svom dnevnom izveštaju na osnovu današnje odluke Narodne banke Srbije (NBS) da zadrži nepromenjenu referentnu kamatnu stopu.\nTabaković očekuje uspešno okončanje aranžmana sa MMF\nGuverner Narodne banke Srbije Jorgovanka Tabaković rekla je danas da očekuje uspešno okončanje sedme revizije aranžmana sa Međunarodnim monetarnim fondom, napominjući da rezultati nisu ostvareni u lakim uslovima.\nNBS: Počeli razgovori sa MMF\nNBS bankama skresala provizije na kartice 10 puta\nBankari visoke provizije za onlajn trgovinu i plaćanje karticama pravdaju visokim investicijama u tehnologiju s jedne strane i malim obimima onlajn trgovanja s druge strane.\nPiše: M. Obradović 2. 6. 2017.\nTabaković: U pripremi uvođenje sistema za instant plaćanje\nGuverner Narodne banke Srbije Jorgovanka Tabaković izjavila je danas da NBS upravo ovih dana uklanja jednu od najvećih prepreka, takozvani „interčejndž fi“, kao osnovni generator visokih provizija za trgovce kod kartičnih plaćanja.\nNarodna banka Srbije našla se na udaru internet prevaranata nakon što je dobila fakturu da plati 175.500 evra sa lažne imejl adrese u kojoj je samo jedno slovo promenjeno u odnosu na imejl adresu pravog dobavljača.\nPiše: M. Obradović 26. 5. 2017.\nIako najavljivan za početak godine, nacrt zakona koji bi trebalo da ograniči međubankarsku proviziju kod plaćanja platnim karticama još nije spreman, a kako kažu u Narodnoj banci pored ovog, sprema se još nekoliko zakonskih rešenja koja će urediti naknade vezane za platne račune građana, što je i razlog zašto predlog još nije izašao u javnu raspravu.\nPiše: M. Obradović 24. 5. 2017.\n"NBS zbog dva miliona evra ugasila osiguranje vredno 20 miliona"\n„Takovo osiguranje nije imalo potpuno pokrivene tehničke rezerve, ali je bilo na nivou proseka celog sektora, a samo njima je oduzeta dozvola za rad“…\nPiše: M. Obradović 20. 4. 2017.\nTakovo osiguranje: Vučiću se žale na NBS\nSkoro dve godine nakon što je Narodna banka Srbije oduzela dozvolu za rad Takovo osiguranju, akcionari ove kompanije su se obratili „predsedniku Srbije Aleksandru Vučiću“ sa molbom da se utvrde okolnosti pod kojima je oduzeta licenca toj firmi.\nPiše: M. Obradović 19. 4. 2017.\nNarodna Banka Srbije učinila sve što može\nNarodna banka Srbije (NBS) je još u februaru 2015. godine, u granicama svojih nadležnosti, donela Odluku o merama za očuvanje stabilnosti finansijskog sistema u vezi sa kreditima indeksiranim u stranoj valuti.\nPreminula viceguvernerka NBS Ana Gligorijević\nViceguverner Narodne banke Srbije Ana Gligorijević preminula je u Beogradu u 55. godini posle duge i teške bolesti, saopštila je danas Narodna banka Srbije.


Dan online - Ekonomija: FLEŠ - 2018-03-18\nPješački most koji se srušio u Majamiju, i ubio šest ljudi, izgrađen je popularnom i relativno novom tehnologijom.\nTa tehnologija je specijalno osmišljena da ubrza izgradnju, ali očigledno, nedostaje joj mnogo toga. Vlasti na Floridi saopštile su da su se posle „stres testa” olabavile sajle o koje je visio pješački betonski most, prenosi B92.\nMost u Majamiju težak 950 tona i 174 metra dug, vrijednosti 14,2 miliona dolara pao je na jednu od najprometnijih saobraćajnica u toj saveznoj državi na jugu SAD. Most je izgrađen prethodne subote za samo šest sati a metoda se zove „ubrzana konstrukcija mosta”, nastala na Međunarodnom univerzitetu Floride početkom 2010. godine.A.Đ.\nDesetine hiljada penzionera protestovalo je širom Španije zahtijevajući povećanje izdvajanja za penzije. Sindikati i penzionerska udruženja pozvali su na proteste u preko sto španskih gradova zahtijevajući da penzije rastu u skladu sa inflacijom. Mnogi penzioneri navode da je vladino povećanje penzija od 0,25 odsto u prošloj godini nedovoljno, prenosi B92.\nDemonstranti su izašli na ulice Madrida uprkos kiši i hladnom vremenu, a neki od njih su nosili baner na kojem je pisalo „zaštita penzija je ustav”. Penzioneri su protestovali i na ulicama Barselone i drugih većih gradovaA.Đ.\nVodni transport Srbije\nSrbija je za prethodne četiri godine pokazala kako se postavlja sistem koji je preduslov za uspješnu realizaciju velikih i važnih projekata. To je ocijenjeno na Generalnoj skupštini „Pro Danube International ”, udruženja koje okuplja najveće kompanije iz oblasti unutrašnjeg vodnog transporta i logistike, prenosi B92.\nPredsjednik „Pro Danube International ” i dugogodišnji direktor „Via Donau”, koja je u Austriji nadležna za održavanje vodnih puteva Manfred Zajc kazao je da to Srbiju danas čini jednim od lidera razvoja vodnog transporta u Evropi.A.Đ.\nNovi „Rimac” automobil\nPrvi primjerci nove zvijeri iz „Rimac” automobila biće isporučeni kupcima 2020. godine, najavio je osnivač te kompanije Mate Rimac.\nRimac je, gostujući na državnoj televiziji, komentarisao svoja nova ulaganja i požalio se na prepreke s kojima se susreće pri radu u Hrvatskoj, prenosi B92.\nOsnivač i većinski vlasnik kompanije na nedavnom sajmu u Ženevi oduševio je sve novim vozilom.\n– „C-Two” je nama važan kao zaseban biznis, a glavni proizvod naše kompanije je baterijski sistem za druge proizvođače i tu mi pokazujemo šta sve možemo. Ovaj automobil želimo da napravimo u 150 komada i to je značajan posao, s obzirom na to da je proizvedeno osam „C_One” automobila.A.Đ.


TotalCar.rs » Hyndai: nova Elantra Touring bazirana na Elantra sedanu\nHyndai: nova Elantra Touring bazirana na Elantra sedanu\nFoto, Hyndai, novo\n0 komentara 9419 pregleda\nTokom zvanične Hyndai-eve konferencije povodom Elantra-a 2011. prošle nedelje, ovaj poznati proizvođač potvrdio je da će se nova verzija Elantra Touring-a sa petoro vrata uskoro pojaviti, a njen debi je zakazan za ovogodišnji losanđeleski salon automobila.\nU svojoj sadašnjoj formi, izgled Touring-a je prilično drugačiji od sedana, iako su nivoi opremljenosti i unutrašnji izgled ovih modela relativno slični. Predsednik i CEO Hyndai Motor America, John Krafcik, kaže da je jedan od njihovih prioriteta ponuda Elantra Touring-a američkom trištu, ali obzirom da je taj auto, zasnovan na i30, rasprodat na drugim tržištima, očekuju da se unapređena verzija neće pojaviti dugo nakon što se sedan pusti u prodaju. Krafcik je potvrdio da će novi Touring deliti veliki broj stilskih karakterisitka sa sedanom, ali i da će se dva nova modela mnogo bolje uklopiti u Elantra liniju.\nNije nagovešten nikakav vremenski okvir kada bi nova Elantra Touring mogla biti viđena u prodaji, ali obzirom da će i i30 uskoro doživeti svoje osveženje, očekujemo da ovaj model vidimo u proizvodnji negde tokom 2011. godine.\nŠkoda Scala i Kamiq od sada sa 1.5-litarskim TSI agregatom\nNova Mazda CX-9 stiže iduće godine


Dobijenom upotrebnom dozvolom od strane Ministarstva za prostorno uređenje, građevinarstvo i ekologiju Republike Srpske stekli su se svi neophodni uslovi za puštanje u redovan rad novougrađenih sistema, u punom kapacitetu.\nOd 3. jula, puštanjem u redovan rad novougrađenih sistema, povećava se propusna i prevozna moć pruge i smanjuju vozna vremena vozova. Vozovi neće smanjivati brzine u službenim mjestima, odnosno vozovi će voziti redovnim brzinama po važećem Redu vožnje ŽRS.\nPuštanjem u stalni rad povećavaju se brzine u službenim mjestima i na putnim prelazima, koje su bile ograničene tokom trajanja probnog rada. Uvode se građevinske brzine u rasponu od 20 do maksimalnih 100 km/h. U zavisnosti od građevinskih uslova pruge, prilagođene su i brzine vozova kroz stanična područja i preko putnih prelaza.\nRealizacijom projekta modernizacije smanjila se i potreba za izvršnim osobljem, skretničarima i čuvarima pružnih prelaza, određen broj izvršnog osoblja stekao je neophodne uslove za odlazak u penziju, a dio radnika preraspoređen je na druga radna mjesta (gde nedostaju ili je ukazana potreba za radnom snagom).\nU okviru ovog projekta u redovan rad od 3.7.2019. godine stavljaju se signalno - sigurnosni uređaji u službenim mjestima: Ostružnja, Snjegotina, Jošavka, Čelinac, Vrbanja i Banja Luka, elektronski signalno - sigurnosni uređaji osiguranja 12 putnih prelaza, sistem za grijanje skretnica u ukrsnicama Stanari i Prisoje. U okviru projekta modernizovan je i sistem operativnih veza i lokalne telefonije, te građevinski uređeni pružni prelazi i stanični objekti.


Falsifikovane potvrde za ranjavanje u ratu: Milioni za lažne rane\nOtkrivene falsifikovane potvrde kojima su vojnici dobijali presude za naknadu štete, najviše iz poslednjih ratova. Obezbeđen iskaz okrivljenog saradnika\nMinistarstvo odbrane “češlja” vojne arhive\nMINISTARSTVO odbrane priprema reviziju postupaka za naknadu štete zbog ranjavanja i povređivanja oficira, podoficira i vojnika, vođenih tokom prošle decenije. Razlog ponovnog češljanja ovih predmeta jeste sumnja da je veliki broj obeštećenih pripadnika vojske falsifikovao dokumentaciju na osnovu koje su sudovi donosili presude o naknadi štete.\nNajveći broj ovih slučajeva datira iz ratnog perioda 1991-1995. godine, kao i NATO bombardovanja 1999. Proverom dokumentacije starih slučajeva utvrđeno je da su potvrde o ranjavanju, povredama, stresovima i strahovima overeni pečatima koji su nestali tokom povlačenja jedinica iz bivših jugoslovenskih republika. Ovim štambiljima overavani su nalazi na osnovu kojih su kasnije pred sudovima podizani zahtevi za naknadu štete.\nPo osnovu naknade štete, Ministarstvo odbrane u poslednjih 15 godina isplatilo je više od 22 milijarde dinara. Ovim novcem obeštećeni su vojnici, ali i civili i preduzeća. Sudska praksa, rupe u propisima, kao i olaki pristup vojnih organa doveli su do hiljada overenih presuda na štetu države.\nAnaliza mnoštva pravnih poraza pred sudovima bila je jedan od prvih zadataka ponovo uspostavljenog Vojnog pravobranilaštva. Preispitivanjem predmeta utvrđeno je više falsifikovanih potvrda i drugih isprava. Vojska je otkrila i jednu osobu koja je prihvatila status okrivljenog saradnika, na osnovu čijeg iskaza će tužilac pokrenuti postupak.\n– Slučajevi još nisu procesuirani i krivični postupci još nisu pokrenuti, pa zato ne možemo da pokrenemo tužbe za povraćaj sredstava. Uslovi za to biće ispunjeni tek po okončanju postupaka, odnosno kada osoba koja je izdavala falsifikovana dokumenta bude osuđena – kažu u Vojnom pravobranilaštvu.\nNajviše novca po osnovu naknade materijalne i nematerijalne štete vojska je isplatila u periodu od 2004. do 2009, kada je iz vojne kase za ovu namenu izdvojeno više od 11 milijardi dinara. Ovi iznosi poslednjih godina opadaju, a za prvih šest meseci 2015. izdvojeno je 448 miliona dinara.\n– Isplate nematerijalne štete u najvećem broju slučajeva obuhvataju dosuđene naknade zbog povređivanja ili pogibije tokom ratnih dejstava – navode u Ministarstvu odbrane. – Tu su i naknade štete zbog pretrpljenih fizičkih i duševnih bolova, straha, kao i zbog stresa uzrokovanog smrću ili teškim invaliditetom bliske osobe, ali i povređivanja tokom vojne službe u miru – tokom služenja vojnog roka i na vežbama.\nPLAĆAJU I “TREĆIM LICIMA”\nVOJSKA je debelo platila i štetu koju su proteklih godina “trećim licima” napravili njeni pripadnici. Sudskim presudama tako su “prebijene” naknade za troškove sahrana, izgubljene zarade zbog invalidnosti, neisplaćene ratne dnevnice, oštećenja na mobilisanim vozilima građana… Na spisku pravnih osnova za otvaranje vojne kase su i izgubljeni privredni sporovi, najčešće zbog neplaćenih računa i sporova u vezi sa vojnim nepokretnostima. Presuđene sume dodatno uvećavaju i zatezne kamate, troškovi parnica i izvršenja.


13.06.2018. / 16:30\nBANJALUKA,Cijene naftnih derivata na pumpama u Republici Srpskoj od sutra će biti niže, a pojedini distributeri su već danas snizili cijene za 0,05 KM po litri goriva, saopšteno je iz Ministarstva trgovine i turizma.\n“Podsjećamo da je od početka godine primijetan znatan rast cijena nafte na svjetskom tržištu, što se direktno odrazilo i na rast cijena naftnih derivata u svim zemljama, pa tako i u Republici Srpskoj. Primjera radi, cijena nafte po barelu u maju iznosila je 73,43 dolara, dok je u januaru iznosila 66,23 dolara”, navode u Ministarstvu.\n“Prosječna cijena evrodizela pet u Republici Srpskoj u maju je iznosila 2,24 KM, BMB 98 – 2,37 KM, dok je BMB 95 bio 2,25 KM”, navodi se u saopštenju.\nMinistarstvo trgovine i turizma će na sutrašnjoj redovnoj sjednici informisati Vladu Republike Srpske o kretanju cijena naftnih derivata u Republici Srpskoj. Srna\nCvijanović: Vlada razgovara sa distributerima o pojeftinjenju goriva


Kosovo: Otvoren autoput "Ibrahim Rugova" | Autonomija\nKosovo: Otvoren autoput „Ibrahim Rugova“\nPut je širok 28 metara, ima 4 saobraćajne trake od po 3.75 m, po dve zaustavne trake od 3 m, kao i zeleni pojas u sredini širine 4 metara\nU utorak je u Mazgitu kod Prištine svečano otvoren autoput “Ibrahim Rugova” koji će biti pušten u saobraćaj u sredu u 7 časova.\n„Danas otvaramo nacionalni autoput, izgrađen u potpunosti sa našim sredstvima, koji nosi ime našeg dalekovidog rukovodioca, čoveka koji je dao ideju za njegovu izgradnju i koji povezuje Tiranu i Prištinu, prvog predsednika Kosova, doktora Ibrahima Rugovu“, kazala je tom prilikom predsednica Kosova, Atifete Jahjaga.\nKosovski premijer Hashim Thaci izjavio je da je ponosan što je Kosovo za tri godine uspelo da izgradi ovaj moderan autoput.\nPut je širok 28 metara, ima 4 saobraćajne trake od po 3.75 m, po dve zaustavne trake od 3 m, kao i zeleni pojas u sredini širine 4 metara.\nAutoput se proteže od granice sa Albanijom u Morini, na jugu Kosova i dijagonalno preseca Kosovo u pravcu Merdara na severu Kosova na granici sa Srbijom.


Profesor Edvard P. Džozef: Ivanovićevo ubistvo možda je baš ono što je Kosovu trebalo - Avaz\nProfesor Edvard P. Džozef: Ivanovićevo ubistvo možda je baš ono što je Kosovu trebalo\nProfesor na vašingtonskom Džons Hopkins Univerzitetu Edvard P. Džozef (Edward P. Joseph) analizirao je ubistvo Olivera Ivanovića u autorskom tekstu za Foreign policy, pod naslovom "Ubistvo bi moglo da bude baš ono što je Kosovu bilo potrebno".\nU tekstu objavljenom na sajtu američkog časopisa, u rubrici posvećenoj ličnim stavovima i pogledima, Džozef navodi da su na Olivera Ivanovića, kojeg naziva dugogodišnjim liderom srpske zajednice na Kosovu, atentat izvršili "najvjerovatnije moćni kriminalni elementi", koji, kaže, bujaju "na sjeveru, gdje vlada bezakonje".\nTa tragedija bi, smatra američki analitičar, "mogla biti podsticaj za trajni mir na Kosovu".\nNavodi i da Beograd tvrdoglavo i dalje gaji iluziju da može odvojiti sjever od "svoje bivše, otcijepljene pokrajine".\nSrbija i regija su, prema njegovom mišljenju, taoci te iluzije, koja, istovremeno, otvara vrata Rusiji da odvlači Srbiju od napora na približavanju Evropskoj uniji.\n- I ta iluzija o Kosovu dovela je do ubistva Ivanovića - kaže Džozef, i, nakon podsjećanja na genezu kosovskog problema počev od 1999. godine, navodi da Beograd insistira na zajednici srpskih općina, dok Albanci strahuju da je to samo način da se sjever Kosova odvoji.\nPodjela Kosova utjecala bi na BiH\nKosovski Albanci su, zaključuje Džozef, "partneri" Srbiji u istoj toj iluziji.\n- Albanske stranke, odbijajući da razmotre to da su Albanci mogli počiniti zločine nad Srbima, nastavljaju da se suprotstavljaju novoustanovljenom specijalnom sudu za ratne zločine. Usto, najbrojnija stranka u kosovskom parlamentu Samoopredjeljenje glasno zastupa uniju s Albanijom - navodi Džozef.\nIstovremeno, upozorava da bi eventualna podjela Kosova automatski potaknula secesionističke pretenzije Srba i Hrvata u Bosni i Hercegovini.\n- Ubistvo Ivanovića je prilika da se konačno razbije ta zavodljiva, ali opasna iluzija o odvajanju teritorija - smatra Džozef.\nMeđutim, profesor misli da predsjednik Srbije Aleksandar Vučić i kosovski predsjednik Hašim Tači (Hashim Tachi) neće moći sami postići kompromis.\n- Niti će to moći Evropska unija, kojoj Albanci ne vjeruju, a Srbi je ne cijene - ocjenjuje Džozef i tvrdi da "samo SAD imaju moć da okupe Brisel, Beograd i Prištinu oko sporazuma koji omogućava da Kosovo uđe u Ujedinjene narode i druge međunarodne organizacije, a da se istovremeno dozvoli Srbiji da napreduje ka ulasku u EU".\nVašington ne može više priuštiti sebi da kosovsko pitanje daje Evropljanima kao "podugovaračima", imajući u vidu "rusku prijetnju".\nEdward P. Joseph Kosovo


SNIMAK KOJI JE ŠOKIRAO CRNU GORU: Pogledajte šta je predsjednik VIDIO dok je Milo govorio… | Cik Novosti\nSNIMAK KOJI JE ŠOKIRAO CRNU GORU: Pogledajte šta je predsjednik VIDIO dok je Milo govorio…\nNakon što je Milo Đukanović odneo ubedljivu pobedu na predsedničkim izborima u Crnoj Gori, na društvenim mrežama se pojavio urnebesan snimak.\nNa Fejsbuk stranici Podgorički vremeplov je podeljen snimak koji je sve nasmejao do suza, a glavni akter je odlazeći predsednik Filip Vujanović.\nŠta se desilo da se njegova razdragano lice pretvori u zabezeknutu facu niko ne zna, ali su se odmah pojavili silni duhoviti komentari.\n“Ono kad shvatiš da si ostao bez posla”, “Onaj osećaj kada se pitaš šta ćes da radiš od sutra”, “Setio se da peglu nije ugasio”, “Ono kad te zeza profesor koji će te oboriti na kraj godine”…\nSve u svemu, svi su se složili da ih je ova reakcija bivšeg predsednika Crne Gore slatko nasmejala.\nSenad Pećanin, ugledni novinar i politički analitičar, analizirao je za Klix.ba rezultate predsjedničkih izbora u Crnoj Gori, kazavši da izbor Mila Đukanovića na predsjedničku poziciju znači da će Crna Gora i dalje ostati na kursu evropskih integracija, kao i NATO-a, čiji je punopravni član postala protekle godine.\n“Nakon pokušaja državnog udara i, praktično, pripreme atentata na lidera crnogorske vladajuće partije, nesumnjivo je bilo da su jučerašnji izbori bili posljednji pokušaj da se promijeni taj kurs. Mislim da su uvjerljivim trijumfom Đukanovića te mogućnosti znatno manje. Rezultat ovih izbora je veliki doprinos stabilnosti, ne samo Crne Gore, nego i čitavog regiona. Iz tog razloga smatram da je crnogorski izborni rezultat veliki doprinos i Crnoj Gori i regionu, naročito zbog toga što je smanjena mogućnost Rusije da proizvodi destabilizaciju regiona”, kategoričan je Pećanin.\n“Đukanović je svoju karijeru na početku, nakon Jogurt revolucije, vezivao za politiku Slobodana Miloševića i srbijanski državni vrh. Nakon distanciranja od te politike vodi jednu konzistentnu politiku državnih interesa Crne Gore, čija je kulminacija bio referendum o nezavisnosti. Mislim da je to bio jedan apsolutno prvorazredni historijski trenutak za Crnu Goru s posljedicama na region, jer je na taj način omogućena stabilizacija regiona na način da sve države regiona, a prije svega Srbija, postanu svjesne da velikodržavnim projektima na prostoru bivše Jugoslavije jednostavno nema mjesta”, kazao je Pećanin.\nPodsjetio je da je Crna Gora, tokom NATO intervencije na SR Jugoslaviju, na nevjerovatan način otvorila državne stranice tako što je primila izbjeglice – Albanace s Kosova, dala podršku radu Haškog tribunala, u parlamentu prihvatila Rezoluciju o genocidu u Srebrenici, jasno se distancirala od ruske politike destabilizacije regiona i naposljetku postala punopravna članica u NATO-a.\n“Milo Đukanović je zaista jedan veliki državnički format koji se upisao u historiju Crne Gore. Mislim da je, s druge strane, njegov odnos fokusiran i na izgradnju dobrosusjedskih odnosa sa svim državama u regiji. Njega i njegovu stranku u ogromnoj mjeri podržavaju sve nacionalne manjine u Crnoj Gori: Bošnjaci, Albanci, Hrvati… Sve to svjedoči o tome da on, uz demokratske deficite svojstvene svim vlastima u regionu, predstavlja prvorazrednu političku i državničku figuru”, rekao je Pećanin za Klix.ba.\n“Nakon duže vremena i u Crnoj Gori i u Makedoniji imamo na vlasti snage koje su apsolutno, bez ostatka, opredijeljene za zapadni sistem vrijednosti, za članstvo u Evropskoj uniji i NATO-u. I to na principima prevladavanja međunacionalnih razlika i međunacionalnih antagonizama. Makedonski kandidati su, pod vodstvom vladajuće Socijaldemokratske partije predsjednika Zorana Zaeva, na proteklim izborima pobijedili sve kandidate albanskih stranaka u sredinama sa stopostotnim albanskim stanovništvom. To pokazuje da unatoč evropskom okruženju porasta nacionalizma i ksenofobije postoji sačuvano zdravo jezgro izgradnje jednog zavidnog multietničkog društva”, podsjetio je Pećanin za Klix.ba.\n“Mislim da je na Evropskoj uniji velika odgovornost da prepozna taj trenutak i učini sve na istinskoj ubrzanoj integraciji čitavog regiona, a prije svega Makedonije i Crne Gore, koje su zaista napravile veliki korak u prevladavanju dugogodišnjeg stanja međunacionalnih antagonizama koji predstavljaju ozbiljnu prijetnju miru i stabilnosti čitave regije”, zaključio je Senad Pećanin.


Fabrika i hotel braće Antonijević održali zavičaj › Made-in-Germany.rs\nU zaseoku sela Mlanče, zvanom Slatina, nedaleko od Kraljeva i 14 kilometara od manastira Studenica, nalaze se hotel braće Antonijević i najmodernija fabrika za proizvodnju furnira, stolarije i nameštaja.\nReč je o lokaciji u planinskom kraju, prilično udaljenoj od svega, međutim, sa završetkom radova na putu Studenica-Ivanjica, situacija se znatno promenila. Ovo mesto danas postaje sve življe, sve je više posetilaca i turista, a i poslovnih ljudi. Ipak, i u vreme kada je sve bilo zamrlo u ovom mestu, od svoga posla braća Antonijevići nisu odustajali. Stariji Đorđe sa svojom fabrikom za preradu drveta, a mlađi Dragoslav sa ugostiteljskim lokalom, piše „Politika“.\nPogon za proizvodnju stolarije i nameštaja Đorđe je pokrenuo još davne 1968. godine. Bio je jedan od prvih privatnika u kraljevačkoj opštini\n– Smatrao sam da čovek može sve da promeni osim rodnog mesta, pa to nisam ni pokušavao. Ovde sam pokrenuo porodičnu firmu i sada zapošljavam 35 radnika. Uvek sam smatrao da fabrika nameštaja treba da bude u šumi blizu sirovine. Posao sada ide dobro uz probleme koje imamo svi mi privatnici u Srbiji, a to su ogromni nameti poreza i doprinosa. Stoga sam uvek govorio da ono što država želi od nas da ubere može i drugačije, manjim dažbinama i većim podsticajem, što se tiče broja firmi i obima raznovrsne proizvodnje. Bilo bi bolje i nama i državi, ali to se godinama ne menja – smatra Đorđe.\nU fabrici za proizvodnju furnira, stolarije i nameštaja „Slatina”, godišnje se preradi i do pet hiljada kubika drveta, a proizvodni proces je zaokružen. Pored klasične strugare tu su i savremene mašine za proizvodnju furnira, panel i šperploča, stolarije i nameštaja, a i briketa, tako da se od bukve ništa ne baca. Đorđu ne smeta to što je daleko od kupaca, i kaže da poslovnim partnerima put ne pada teško kada dolaze gde je godinama prisutna korektnost u pogledu kvaliteta i rokova isporuke. Zbog toga iz fabrike u planini, finalni proizvodi od drveta stižu do kupaca širom Srbije, a izvozi se i u evropske zemlje.\nZa probijanje i asfaltiranje puta od Studenice prema Ivanjici, koji prolazi baš ovim krajem, Đorđev brat Dragoslav posebno se zalagao, jer je sada i u njegovom motelu još više gostiju. Kako kaže, često se dešava da motelskih 35 ležajeva ne bude dovoljno, jer blizina manastira Studenica i istoimena reka, uz okolne živopisne predele, privlače sve više turista na višednevni odmor, ali i lovce i ribolovce. Posetioci nisu samo iz okolnih mesta sa kraljevačke strane, već ih ima i od Ivanjice, a sve više dolaze i Beograđani i Novosađani.\nI u hotelu su uglavnom zaposleni meštani naselja sa okolnih brda, od kojih se može čuti mišljenje da su braća Antonijević odbranila zavičaj od opasnosti da skroz opusti.\nAvioletovi Beograd - Zagreb nakon 23 godine


Rusija preuzima predsedavanje u Grupi osam najrazvijenijih zemalja sveta\nKrajem prošle godine Rusija je usvojila zakon o nevladinim organizacijama koji bi, po mišljenju mnogih, dalje ograničio gradjanske slobode u toj zemlji. Neposredno nakon , izmedju Rusije i Ukrajine, je izbio oštar sukob oko cena prirodnog gasa. Ove godine, Rusija treba da preuzme predsedavanje u Grupi osam najrazvijenijih zemalja sveta, ali se neki analitičari pitaju da li se Rusija može smatrati za odgovornog člana medjunarodne zajednice.\nStrani komentatori smatraju da se Rusija u političkom pogledu nalazi na ničijoj zemlji - da nije autoritarna, ali da nije ni istinski demokratska zemlja. Vlast je centralizovana u rukama predsednika i njegovih bliskih saradnika, gradjansko društvo je krhko a mediji su izloženi pritiscima vlade. Čarls Kapčan, viši saradnik nevladine organizacije Savet za medjunarodne odnose, kaže da je to dosta tipično za bivše komunističke zemlje, ali dodaje da ipak, nema povratka autoritarnoj prošlosti Rusije.\n«To je ograničena forma demokratije. Ipak mislim da nije fer reći da se Rusija vratila unazad u sovjetsku eru.»\nKapčan smatra da gubitak statusa svetske sile i dalje predstavlja problem za ruske elite koje sežu za nacionalizmom kako bi povratile osećaj ponosa kod naroda. Po mišljenju Kapčana, rusko članstvo u Grupi osam delom ima za cilj da Rusiji povrati osećaj da je i dalje važna.\n«Da li ima izvesne tenzije u tome da se Putinu omogući da bude predsedavajući G-8 i ako on svakako nije uzoran demokrata? Svakako. Ipak, rekao bih da bi, kada se sve uzme u obzir, on mogao da ima koristi od toga što će biti okružen demokratama - mislim da je odgovor potvrdan,» kaže Kapčan.\nMedjutim, Majkl Mekfol, iz Karnegijeve fondacije i Huverovog instituta ukazuje da Rusija i dalje klizi ka autoritarnom režimu. Po njegovom mišljenju, ruski narod želi stabilnost, a predsednik Putin mu nudi upravo to. Nažalost, predsednik je odabrao lošu vrstu stabilnosti, a ta greška će se odraziti na politički i ekonomski život Rusije.\n«Moje mišljenje je da on ima pogrešnu teoriju države i da veruje da jaka država mora da bude i autoritarna država. Postoje autokratije koje su jake i efikasne države u pogledu onoga što pružaju svojim gradjanima i ekonomskog rasta. Medjutim, ima puno autokratskih država koje su slabe i korumpirane.»\nMekfol smatra da će održavanje samita G-8 u Sankt Peterburgu u julu ove godine privući pažnju svetske javnosti na neliberalni trend u Rusiji i na njeno uzmicanje od demokratije.\n«Ono što se dešava u Rusiji nije se videlo na radaru u Vašingtonu. Vašington se usredsredio na Bliski istok, Irak, Iran i Avganistan. Za to vreme, zemlja koja se najviše udaljila od demokratije bila je upravo Rusija,» smatra Majkl Mekfol.\nSelest Volander, direktor programa za Rusiju i Evroaziju u Centru za strateška i medjunarodna istraživanja u Vašingtonu, ukazuje da je ponašanje Rusije u sporu oko cena gasa sa Ukrajinom povod ozbiljnim zabrinutostima u zapadnoj Evropi i Sjedinjenim državama o budućim koracima Moskve u globalnom ekonomskom sistemu.\n«Pošto je Rusija spremna da upotrebi svoj ekonomski uticaj za sticanje političke dobiti i za vršenje političkog pritiska na svoje susede - da li bi SAD i Evropa trebalo da prihvate da postanu zavisne od ruske nafte i prirodnog gasa?»\nGospodja Volander kaže da članstvo u Grupi osam može da bude od ključnog značaja za imidž Rusije u svetu.\n«U pogledu uloge Rusije kao lidera Grupe osam postoje velika očekivanja ali i velike zabrinutosti pošto ruska vlada jača kontrolu nad ekonomijom i nad društvom i stvara politički sistem koji ne dozvoljava slobodu političke misli i javne debate,» kaže Selest Volander.\nOna dodaje da bi samit Grupe osam u Rusiji, kao i predstojeći parlamentarni izbori u Ukrajini i predsednički izbori u Belorusiji mogli da budu važni za konsolidovanje političkih trendova u tim zemljama, kao i da utiču na strateško razmišljanje u SAD i Evropi o budućim odnosima sa tim zemljama.


Minimalna zarada naredne godine biće 450 eura – Mladi Nikšića\nOn je naveo da će sve ove mjere biti dio predloga budžeta za narednu godinu, kojeg će Skupštini dostaviti do 15. novembra. Za privredu, kako je rekao, Maršalov plan predviđa smanjenje poreskog opterećanja na zarade sa 39 odsto na 21 odsto. Država se odriče prihoda u korist rasta privrede i dostojanstvenih pimanja radnika.\nKako je kazao, država će iz drugih prihoda u potpunosti finansirati sve troškove zdravstvenih institucije, a ne iz doprinosa zaposlenih. Takođe, uvešće se neoporezivi dio zarade na 700 EUR bruto plate, kao i progresivno oporezivanje zarada i time smanjiti na minimum siva ekonomija na tržištu rada.\nOn je dodao da je deficit koji su zatekli od 11 odsto BDP-a smanjili na nivo od tri odsto. Spajić je podsjetio da je Crna Gora u zadnjih 13 godina u svakoj godini zabilježila deficit budžeta, u prosjeku pet odsto svake od tih godina. On je saopštio da je priprema turističke sezone bila vrlo dobra, jer su otvorili granice, donijeli zdravstvene protokole, omogućili besplatno PCR testiranje za strance, besplatno liječenje stranaca oboljelih od covida, kao i osnovali novu nacionalnu avio-kompaniju.\nOn je, govoreći o hedžingu, najavio da će ove ili naredne sedmice biti objavjlena potpuna dokumentacija i objasnio da to do sada nije urađeno jer nijesu željeli da na taj način ugroze reputaciju Crne Gore. Spajić je, odgovarajući na pitanje o potencijalnoj rekonstrukciji, kazao da se ne bi miješao u jedan takva proces, ali da je komunikacija na mnogo boljem nivou u skupštinskoj većini i sa Vladom. On je, govoreći o Montenegro Worksu, saopštio da će vrlo brzo imati bord direktora, kao i da vlada pozitivna atmosfera koja treba da se nastavi.\nNikšićanin Aleksa Maliković niže uspjehe u triatlonu


Održavanje obrazovnog sistema: Kako se online nastava razvija u vreme pandemije: Friedrich-Ebert-Stiftung Kosovo Office\nPandemija COVID-19 izazvala je sisteme obrazovanja širom sveta, uklanjajući 91% učenika iz školskih ustanova. Kosovo se suočilo sa sličnim izazovom tokom devedesetih, kada je organizovalo paralelnu nastavu, jedinstven primer građanske mobilizacije da se obrazovni sistem održi na životu u vreme sukoba i rata.\nU mirnodopsko vreme, zbog pandemije COVID-19, nastava se organizuje online u različitim oblicima. Mobilizacijom Ministarstva obrazovanja, nauke, tehnologije i inovacija (MONT) e-učenje snimljeno za razrede 1-9 prikazuje se na RTK-u i Youtubeu. Na univerzitetskom nivou, kao i u privatnom pred-univerzitetskom obrazovanju, nastava se organizuje preko platformi moodle, google classroom, google meet, zoom i webeex. Osnovne i javne srednje škole imale su ozbiljne poteškoće zbog nedostatka digitalizacije, koristeći aplikacije Viber, WhatsApp i facebook za dostavljanje domaćih zadataka.\nNa Kosovu je penetracija interneta u stalnom porastu i preko 90% za sve starosne grupe i bez obzira na urbana i ruralna područja (Kantar, 2019). Prema Kantaru (2019.), 97% stanovništva ima pristup mobilnim telefonima, 37% ima Smart TV, 30% ima tablete, 39% ima računare i 48% ima laptopove. Kosovari pristupaju internetu većinom putem mobilnih telefona (74%), a glavni razlozi pristupa su: komunikacija (93%), slušanje muzike (37%), čitanje (35%), slušanje vesti (22%), studija i istraživanje (18%). Najviše se koriste platforme viber (85%), facebook (67%) i instagram (51%). Shodno tome, može se zaključiti da se tehnologija u većini slučajeva koristi za komunikaciju i društvene medije koji pokazuju malu upotrebu u obrazovne svrhe.\nU diskusiji je naglašeno da su Kosovo i druge države stupile online-u bez ikakvih uputstava za takvu organizaciju i da je svet bio nespreman za takvu situaciju, naročito na nivou pred-univerzitetskog obrazovanja. Međutim, s obzirom na hitnost i neizvesnost koliko dugo će trajati pandemija ili će doći do drugog talasa pandemije i održavanja socijalne distance u narednim mesecima, tehnološki potencijal se može iskoristiti u obrazovne svrhe i ubrzati digitalizaciju. U ovom slučaju, potrebno je razmišljati o marginalizovanim grupama koje čine oko 15% učenika koji možda nemaju pristup opremi ili Internetu i nisu uključeni u nastavni proces.\nGovornici su se složili da online nastava, posebno u načinu njenog organizovanja, nije efikasna zbog vanrednih situacija sa kojima su suočene institucije, sa izrazitim nedostatkom interakcije između škola, nastavnika i učenika. Tokom diskusije sugerisano je da škole koriste smernice i autonomiju da organizuju ovu komunikaciju i interakciju, a da se platforme i e-učenje koriste kao pomoć u ovoj organizaciji. Iz tog razloga, potrebna je veća posvećenost opštinskih vlasti i škola kao i zajednice učenika, nastavnika i roditelja. Sa druge strane, naglašeno je da je škola pre svega obrazovna ustanova koja treba da se fokusira na učenika i organizuje program koji je u skladu sa nastavnim planom i programom, ali u drugim uslovima. Ne bi trebalo preopteretiti učenike, ali im treba pružiti podršku da bi prevazišli ovu krizu. Što se ocenjivanja tiče, naglašeno je da postoje određeni scenariji, od organizacije dodatne nastave tokom leta, odlaganja ocenjivanja, otkazivanja nekih ocenjivanja i prilagođavanja situaciji. S tim u vezi, jedan od govornika predložio je da se ulože maksimalni napori kako nastava ne bi propala, a samim tim i školska godina ne otkaže, a da se pronalaze mehanizmi koji će biti pogodni za pandemijske uslove.\nBrojna pitanja i kritike, pokrenute oko upotrebe platformi, ukazale su na poteškoće pri pristupu tim platformama od strane marginalizovanih grupa i na odsutnost ili ne uključivanje svih učenika i nastavnika na isti način i nivo. Najspornije pitanje bilo je kvalitet materijala u e-učenju i nivo uključenosti škola i nastavnika u proces, naglašavajući probleme organizacije. Diskutovan je načina dostavljanja zadataka, čitanja i angažovanja učenika, primena mogućnosti obrazovanja od kuće koje je zakonom predviđeno, ali istovremeno i teškoće u prepoznavanju lekcije zbog nedostatka iskustva i mehanizama nadzora i verifikacije u ovaj pravac. Uprkos divljenju prema nastavnicima i organizacijama koje realizuju snimanje e-učenja, istaknuto je da se greške ne mogu izbeći zbog brzine implementacije i nedostatka različitih nivoa kvaliteta materijala. Pošto MONT ne može da predloži samo jednu platformu, škole mogu koristiti ono što je za njih najprikladnije.\nUčesnici u diskusiji su se složili da je online učenje bilo hitno rešenje, stoga je fokus u narednoj fazi u izradi drugih smernica, uključujući i one za ocenjivanje, i da se podigne nivo kontrole kvaliteta za snimljeno učenje. Takođe bilo je šireg konsenzusa da se tehnologija ne koristi dovoljno u obrazovne svrhe i da škole moraju da regulišu infrastrukturu i komunikacione sisteme. U ovoj situaciji, svi mehanizmi bi trebalo da se koriste za organizovanje nastave, za predavanje marginalizovanim grupama i za organizovanje alternativa za eksternu evaluaciju.\nZaključno, iako nastava možda nije u potpunosti efikasna, potrebno je uložiti sve napore kako bi se osiguralo da se nastava ne otkaže i da se organizuje dodatna nastava, uključivanje marginalizovanih grupa i aktiviranje svih nastavnika u nastavnom procesu. Odmah sa normalizacijom situacije, škole treba ojačati i funkcionalizovati sistem komunikacije sa učenicima i roditeljima u podsticanju i nadzoru učenja ne samo za ovu pandemiju, već i za druge situacije u budućnosti. Završiti školsku godinu, po svaku cenu, dodatnim angažovanjima, koristeći kriterijume koji uzimaju u obzir nastavni plan i program i uslove u kojima je nastava organizovana. Na nivou politika, MONT bi trebalo razviti politike intenzivne digitalizacije u saradnji sa opštinama.


Prva Srpska Televizija :: VICE\nUTORAK - 18. decembar u ponoć\nDreg kraljice Beograda\nDreg je kao specifičan oblik umetničkog izraza uveliko postao deo mejnstrim kulture, sveprisutne na društvenim mrežama, TV emisijama i noćnim klubovima gde takozvane dreg kraljice I kraljevi najčešće nastupaju. Dreg se, čak i danas, najčešće vezuje za muškarce koji oblače žensku odeću i datira od davnih vremena kada su muškarci umesto žena u pozorišnim predstavama igrali ženske uloge. Suštinski, dreg predstavlja ulazak u drugačiju rodnu ulogu, njeno preispitivanje i poigravanje kroz korišćenje odeće i šminke, i nije rezervisan za samo jedan rodni ili seksualni identitet.\nTrbušna plesačica o tome kako da se ponašate prema trbušnim plesačicama\n"Mi nismo seks radnice" je prvo što će cam trbušne plesačice reći. Da li želiš da je častiš novcem, da plešeš sa njom? Postoji mnogo pogrešnih shvatanja kada je u pitanju ova umetnička forma, tako da smo razgovarali sa trbušnom plesačicom o nepisanim pravilima ponašanja na nastupu trbušnog plesa.\nŠta je VICE\nMedijska onlajn platforma "Vice" (www.vice.com/rs) postigla je veliki uspeh u Srbiji, a deo njihovog bogatog sadržaja pratiti i na Prvoj srpskoj televiziji.\nSrbija je 36. zemlja u kojoj kompanija VICE medija pokrenula lokalnu verziju svoje platforme, koja je odavno postala sinonim za istraživačko novinarstvo za nove generacije širom sveta.\n"Činjenica da se VICE svuda u svetu obraća internet publici čini ga izborom mlađe populacije, onih koji žele vesti koje provociraju, pogledaju drugačije dokumentarne snimke i filmove i vide stvarnost kakva jeste", rečeno je u VICE\nNastao je 1994. u Kanadi kao pank magazin, da bi u narednih 20 godina izrastao u multimedijalnu mrežu u čijem su sastavu digitalni kanali, televizijski i filmski studio i izdavačka kuća.\nVICE je u Srbiju stigao posredstvom Antena Grupe, internacionalne medijske grupacije sa sedištem u Grčkoj.\nUrban korner 18. 01. 2019.\nTriler “Glas” sa glumačkom ekipom snova u Cineplexxu od 17. januara: Hoćete li karte?\nShowbiz vesti 18. 01. 2019.\nAndrija se vratio u Srbiju, a da li su i njegovi rođaci iz Kolumbije, Đoko i Mikana, došli s njim?\nŽivotne priče 18. 01. 2019.\nMilica Pavlović objasnila otkud onaj poljubac sa Kijom\nZašto je Suzana Mančić odlučila da više ne peva Putinu?


Poziv volonterima na saradnju u realizaciji Svetskog prvenstva U18 u Novom Sadu - Sportski portal Srbije\nSrpski hokej i ove godine je dobio priznanje od Međunarodne hokejaške federacije (IIHF) u vidu organizacije jednog planetarnog takmičenja, na kojem će osim reprezentacije Srbije, koja brani bronzanu medalju osvojenu prošle godine u Estoniji, učestvovati i selekcije Australije, Belgije, Kine, Rumunije i Španije. Biće to peti put u poslednje četiri godine da Srbija organizuje jedan svetski šampionat, treći put prvenstvo za igrače do 18 godina, a drugi u Novom Sadu od 2011. godine.\nprethodna volonterska iskustva.\nOvom prilikom napominjemo da kandidati ne smeju biti mlađi od 16 godina, kao i da kandidati koji nisu iz Novog Sada mogu da sa prijave, ali Savez hokeja na ledu Srbije neće snositi njihove putne i troškove boravka u Novom Sadu tokom trajanja Svetskog prvenstva.\nBudite deo našeg tima i pomozite da se gostima iz inostranstva još jednom pokažemo u pravom svetlu, a reprezentaciji Srbije stvorimo uslove za još jedan odličan rezultat na svetskim šampionatima.\nPosted: 24 februar 2015\nHokejaši Partizana teškim porazom završili učešće na Kontinental kupu\nPoraz hokejaša Partizana na otvaranju sezone od Viking sporta\nHokejaši Partizana pobedili CSKA iz Sofije\nPosle poraza od Islanda hokejaši Srbije zauzeli četvrto mesto u Zagrebu


Predstavljanje zbornika NONUMENT na Letnjoj filmskoj školi Beogradske internacionalne nedelje arhitekture – BINA – PROZAONLINE\nInfo Kulturna dešavanja Nove knjige\nU utorak, 21. septembra u Galeriji Artget Kulturnog centra Beograda, u 19 časova će biti predstavljen zbornik NONUMENT, koji je nastao kao rezultat višegodišnjeg istraživanja sudbine i budućnosti širokog spektra ugroženih, zanemarenih, a nekada slavljenih zgrada, stilova i građevina. NONUMENT osvetljava mnoge od najžešćih rasprava u oblastima arhitekture i konzervacije, ali i političkih i kulturnih tokova koje ih oblikuju. O ovom izdanju će govoriti Miloš Kosec, urednik izdanja, Vladimir Dulović (NVO Tačka komunikacije), i Ljubica Slavković, a moderatorka je Danica Jovović Prodanović.\nZbornik NONUMENT (Ljubljana, MoTA-Museum of Transitory Art, 2020) podeljen je u četiri poglavlja: Refleksije, Studije slučaja, Indeks nonumenata, i Vizuelni eseji. Ovo izdanje okuplja niz teorijskih i na praksi zasnovanih uvida u neologizam nonument i sa njim povezana pitanja arhitektonskog sećanja, negacije, napuštanja i ruiniranja. Izraz nonument opisuje arhitekturu, javne prostore i spomenike koji su prošli proces transformacije unutar kojeg su stekli novo značenje. Nonumenti su skriveni, napušteni, neželjeni ili na drugi način zaboravljeni izgrađeni prostori, koji su nekada imali snažnu simboličku vrednost, a danas imaju potencijal da se prenamene, povrate i ponovo upotrebe.


Protest katolika u Vašingtonu zbog migranata, uhapšeno 70\nTanjug 19. jula 2019. 13:09\nVAŠINGTON – Na stotine katolika okupilo se u glavnom gradu SAD Vašingtonu kako bi protestovali zbog postupanja savezne vlade prema migrantima, a oko 70 časnih sestara, sveštenika i parohijana je uhapšeno.\n„Vašington post“ je izvestio da su demonstranti sa fotografijama dece migranata koja su preminula u saveznom pritvoru recitovali molitvu dok su juče protestovali ispred zgrade Kancelarije Senata, preneo je AP.\nImena dece su odzvanjala, dok su neki demonstranti legli na pod oblikujući krst.\nOvo je drugi put ove sedmice da vernici protestuju u Vašingtonu i pozivaju na raspuštanje imigracione i carinske službe i ukidanje prenatrpanih pritvorskih centara na granici između SAD i Meksika.\nU Vašingtonu je upravo u toku Ministarska konferencija o verskim slobodama.


Obradović: Dobro bi bilo za demokratiju da vlast u Beogradu preuzme opozicija - Radio Sto Plus\nObradović: Dobro bi bilo za demokratiju da vlast u Beogradu preuzme opozicija\nPredsednik Srpskog pokreta Dveri Boško Obradović izjavio je danas da bi za "kvalitet srpske demokratije bilo ispravno da se Beograd prepusti opoziciji", navodeći da konačni rezultati još nisu poznati, ali da su vlast i opozicija "egal, pola pola".\n„To bi donelo veliki pomak na srpskoj političkoj sceni. Vlast je pala u Beogradu, nema više tako dominantnu većinu kao što je imala, to znači da gradjani žele promene“, rekao je Obradović za TV Prva i dodao da se nije konsultovao sa Patriotskim blokom o takvim pitanjima.\nNa pitanje da li se tako preporučuje koaliciji Ujedinjena Srbija, on je odgovorio odrečno, već da kako je rekao, „misli da bi bilo kvalitetno za srpsku demokratiju da opozicija preuzme vlast na jednom nivou izbora i da se pokaže“.\n„Da li je moguće da se opozicija izmedju sebe dogovori ko bi bio kandidat za gradonačelnika, kako bi ta vlast bila formirana, to zahteva duge i teške pregovore“, rekao je Obradović.\nOn je naveo da bi to bila ravnoteža u srpskoj politici ako bi dosadašnja vlast zadržala republičku vlast, a opozicija preuzela beogradsku.\nNa pitanje da li bi u Beogradu pre saradjivao sa opozicijom nego sa aktuelnom vlašću, on je rekao: „Naravno, mi smo opozicija, ali smo spremni da sradjujemo samo sa onima koji su spremi da prihvate naš program“.\nNa pitanje šta bi uradio ako ga predsednik države Aleksandar Vučić pozove u vladu, on je rekao da bez obzira sa kim se razgovara, da li je to vlast ili opozicija, neće odstupiti od svog programa.\n„Mi nećemo ulaziti ni u kakvu vlast po svaku cenu, posebno ovu čiji smo ljuti kritičar, ali jeste naš cilj da naš program bude realizovan“, rekao je Obradović.


Jovan Stević - Ozonpress :: internet portal\nJovana Stevića (17) iz Čačka smo upoznali kao matematičkog genija, koji vara svoj stomak, jer živi u siromaštvu. Njegovom genijalnom umu smo ponovo mogli da se divimo u emisiji „Super ljudi“, a on je otkrio i kako danas živi. Uz Jovanovu priču Srbija je plakala,...\nDres Lazara Markovića za Jovana Stevića\nU organizaciji fondacije “Grobari za nas” po treći put se u Čačku održala donatorska manifestacija “Crno-belo veče”. Cilj ovog skupa bilo je druženje navijača i simpatizera Partizana, ali i prikupljanje novčanih sredstava za rukometni, vaterpolo i hokejaški klub Partizan. Deo...\nNemaština i smucanje sa samohranom majkom Snežanom Mijailović od stana do stana, od podruma do podruma, često bez hrane, bez čiste odeće… učinili su da ovaj mladić, koji ima nivo inteligencije koji se meri sa genijima (IQ oko 150), pamti više tužnih trenutaka. Čačaninu Jovanu...


Ombudsmanu se najčešće žalili na liječenje djece sa smetnjama u razvoju | roditelji.me\nZaštitnik ljudskih prava i sloboda Crne Gore je tokom prošle godine primio 21 pritužbu, koje su se odnosile na povrede prava na zdravstvenu zaštitu i osiguranje, a najučestalije primjedbe odnosile su se na organizovanje i ostvarivanje zdravstvene zaštite djece sa smetnjama u razvoju.\nU Izvještaju o radu Omudsmana Šućka Bakovića ističe se da u Crnoj Gori nedostaju specijalisti za liječenje djece, posebno sa smetnjama u razvoju.\n“Djeca i roditelji su u 2018. godini isticali nemogućnost ostvarivanja logopedskog, psihološkog i defektološkog tretmana u kontinuitetu i u skladu sa preporučenom dinamikom. Naime, mnoga djeca koja imaju intelektualne i govorno-jezičke smetnje ove i slične tretmane ostvarivala su na klinikama izvan Crne Gore”, piše u Izvještaju.\nNavodi se da nakon osnivanja Centra za autizam, razvojne smetnje i dječiju psihijatriju, djeca su izgubila mogućnost da ove usluge ostvaruju van Crne Gore i upućena su na ovaj centar.\n“Roditelji ističu da u okviru Centra nije moguće ostvariti ni kvalitativno, ni kvantitativno kontinuirani tretman zbog preopterećenosti, odnosno nedostatka specijalista koji pružaju terapijske usluge”, piše u izvještaju.


Padionica o lokalnom akcionom planiranju u kontekstu migracija i razvoja\nU Trening centru za migracije u Plandištu 30. i 31. avgusta 2021. godine, održana je radionica za lokalno akciono planiranje za upravljanje migracijama. Radionicu su organizovali Komesarijat za izbeglice i migracije i Međunarodna organizacija za migracije (IOM).\nRadionici su prisustvovali radni timovi iz četiri jedinice lokalne samouprave Braničevskog okruga, i to: Velikog Gradišta, Malog Crnića, Golubca i Žabara. Glavne teme radionice su bile kreiranje novih, kao i revizija postojećih lokalnih akcionih planova (LAP), a posebna pažnja je posvećena ekonomskim migracijama, kako internim tako i eksternim, i trgovini ljudima. Takođe, bilo je reči i o unapređenju koordinacije i saradnje sa predstavnicima dijaspore i povratnicima.\nPredstavnici lokalnih samouprava su dali pregled svojih lokalnih akcionih planova, do sada realizovanih aktivnosti i uočenih trendova na nivou njihovih opština.


Jezive nalepnice: Kineski vozači u borbi protiv dugih svetala | Vajb Magazin\nNaslovna Razno Jezive nalepnice: Kineski vozači u borbi protiv dugih svetala\nJezive nalepnice: Kineski vozači u borbi protiv dugih svetala\nUperavanje dugih svetala u automobile ispred, osim što narušava bezbednost u saobraćaju može biti veoma neprijatno i zbunjujuće, a u Kini je u poslednje vreme zabeležen veliki broj saobraćajnih nesreća zbog njihove upotrebe. Šuškalo se čak da kineski policajci u cilju sprečavanja nezgoda ovog tipa, kažnjavaju nemarne vozače tako što ih teraju da gledaju pravo u svetla jedan minut.\nDovitljivi kineski vozači su se pak dosetili kako da obeshrabre vozače automobila koji ovo praktikuju, tako da nakon šoka koji će svakako doživeti, sledeći put dva puta razmisle pre nego što ih upale.\nNaime, reč je o “strašnim” nalepnicama koje se zalepe na zadnje staklo automobila. Dok su u mraku potpuno su neprimetne, a kada se u njih uperi svetlo ili blic, reflektuju odraze zastrašujućih likova, poput duhova, vampira i čudovišta. Likovi su preuzeti iz Istočnih i Holivudskih horor filmova.\nIzazvale su veliko interesovanje, pa ne čudi što se jako dobro prodaju po skromnoj ceni od 3-8$ u zavisnosti od veličine na raznim sajtovima poput “Taobao”.\nNadležni organi upozorili su da, s’ obzirom koliko su jezive mogu izazvati saobraćajne nesreće.\nU Pekingu, policija kaže da nije nelegalno imati zalepljenu nalepnicu na zadnjem prozoru automobila, ali da će vozač snositi odgovornost ukoliko se dogodi bilo kakva nesreća usled plašenja drugih vozača.\nŠandong policija je strašne nalepnice ozbiljnije shvatila, pa upozorava da će kažnjavati kaznom od 100 juana ($15) vozače koji ih koriste.\nIpak, još uvek nije zabeležena nijedna nesreća prouzrokavana ovim bizarnim etiketama, što se ne može reći za upotrebu dugih svetala.\nPrethodni tekstUz smartfon do dobrog treninga\nSledeći tekstOdabrana najbolja pametna rešenja za gradove u Srbiji\nIritantne pesme koje (ne) volimo


Vučić u obraćanju Generalnoj skupštini UN: Srbija na raskrsnici različitih političkih interesa | Argumenti\nNaslovna Srbija Vučić u obraćanju Generalnoj skupštini UN: Srbija na raskrsnici različitih političkih interesa\nPredsjednik Srbije Aleksandar Vučić obratio se večeras putem video linka učesnicima Generalne debate, u okviru 75. zasjedanja Generalne skupštine UN, porukom da je spoljna politika Srbije usmjerena na evropske integracije, produbljivanje saradnje sa zemljama širom svijeta, a posebno na odnose sa susjedima, odnosno regionalnu saradnju.\n– Upravo je politika Srbije – insistiranje na očuvanju mira i stabilnosti, saradnji i ekonomskom napretku, osnova za pristup rješavanju dugotrajnog problema, u najboljem interesu i Srba i Albanaca – rekao je Vučić, osvrćući se i na problem očuvanja teritorijalnog integriteta Srbije, odnosno na napore da se, uprkos svim preprekama, kako je rekao, riješi pitanje srpske autonomne pokrajine Kosovo i Metohija.\n– Ali, budite sigurni da Srbija nikada neće pristati na poniženje. Prihvatanje bilo čega što nije kompromis, nije rješenje za nas. Kompromisom obje strane moraju biti podjednako zadovoljne i nezadovoljne – poručio je predsjednik Srbije.\nNaveo je da je nedavna, nova runda dijaloga Beograda i Prištine, pod okriljem EU, poslije skoro dvije godine zastoja, samo prvi korak na tom putu, dok dodatni veliki korak naprrijed u pronalaženju obostrano prihvatljivog rješenja jeste potpisivanje sporazuma o normalizaciji ekonomskih odnosa u Vašingtonu, 4. septembra, koji će doprinijeti boljem životu građana cijelog regiona.\n– Dijalog Beograda i Prištine, nastavljen u Briselu, uz posredovanje EU, je pravi put za pronalaženje održivog rješenja između dvije strana, ali polazna tačka ne može biti poniženje i prihvatanje takozvane nezavisnosti Kosova. Uprkos svemu, vjerujemo da sporazum između Srba i Albanaca je ključ za regionalnu stabilnost. Srbija ostaje posvećena pronalaženju kompromisnog rješenja za pitanje Kosova i izgadnji zajedničke budućnosti i politici mira i saradnji – rekao je Vučić.\nPodsjetio je na to da je prošle godine sa premijerima Sjeverne Makedonije i Albanije ustanovio, vodeći se potrebom unapređenja ekonomske saradnje i poboljšanja uslova za investiranje na Balkanu , inicijativu koja omogućava slobodu kretanja ljudi, kapitala, robe i usluga, samim tim i tešnju saradnju tri zemlje.\nKao prioritet spoljne politike Srbije, Vučić je istakao i članstvo u EU i naveo da je evropska perspektiva zapadnog Balkana bila je i ostala važan podsticaj reformskih procesa, uz konstataciju da bez pune integracije zapadnog Balkana, zajednički evropski politički i ekonomski prostor neće biti potpun.\n– Naš evropski put, međutim, ne isključuje privrženost razvoju i produbljenju odnosa sa zemljama širom svijeta, kako zapadnim, uključujući i SAD, tako i drugima, a ponosni smo na izvanredne odnose sa Rusijom i Kinom – rekao je Vučić.\nNaglasio je da je u fokusu spoljne politike Srbije i saradnja sa prijateljskim afričkim, pacifičkim i latino-američkim zemljama.\nSrbija snažno podržava multilateralizam\nVučić je poručio da Srbija snažno podržava multilateralizam i principe sadržane u Povelji UN.\n– Krupne promjene na međunarodnom planu koje je donio 21. vijek, samo jačaju potrebu za striktnim poštovanjem Povelje Ujedinjenih nacija i njenih svima poznatih osnovnih principa – ocijenio je on.\n– Ujedinjene nacije kakve su nam potrebne, kako danas, tako i u budućnosti, moraju biti prilagođene novonastalim okolnostima i spremne za zajednički odgovor na izazove savremenog doba. Novonastala realnost u svijetu predstavlja još jedan dokaz da savremeni izazovi ne poznaju granice država – rekao je Vučić.\n– Želim da se zahvalim našim evropskim partnerima, našim kineskim prijateljima, kao i našim ruskim prijateljima – rekao je Vučić, koji je na pomoći zahvalio i Ujedinjenim nacijama i Svjetskoj zdravstvenoj organizaciji.


Srbija je najhumanija na migrantskoj ruti – Indeks Vesti – Najvažnije vesti iz Srbije i regiona\nNaslovna > Srbija Danas > Politika > Srbija je najhumanija na migrantskoj ruti\nNOVI SAD – Državni sekretar u Ministarstva za rad, zapošljavanje, boračka i socijalna pitanja, Nenad Ivanišević, izjavio je danas za RTV da je Srbija najhumanija zemlja na migrantskoj ruti.\nGovoreći o skupu koji je nedavno održan u Beogradu, na kojem se govorilo o osnaživanju hranitelja za brigu o deci u migrantskoj krizi, Ivanišević je istakao da je ponosan što je deo vlade koja je pokazala da je humana.\n“Srbija je najhumanija zemlja na migrantskoj ruti, mi smo prva i jedina zemlja od Sirije do Nemačke koja je izdala obavezujuće uputstvo da svako dete mora biti pod brigom države dok se nalazi na teritoriji Republike Srbije. Migranti ne žele da ostanu u Srbiji, ne žele da se nasele u Srbiji, oni žele da odu u Nemačku, ali ćemo mi sve vreme dok su u Srbiji brinuti o njima kao i o svakom drugom kome je u Srbiji potrebna pomoć”, rekao je on.\nIvanišević se osvrnuo i na predstojeći Sajam usluga socijalne zaštite u Subotici, koji će se održati u subotu, 27. maja, sa početkom od 9 časova, u Atriumu hotela “Galleria”, rekavši da su ovakvi sajmovi jedna od redovnih aktivnosti ministarstva, kako bi se široj javnosti predstavio njihov rad.\nIvanišević je gostujući u Dnevniku Radio-televizije Vojvodine rekao da su odlučili da se decentralizuju, te je zato prvi sajam bio u Novom Sadu, da je idući u Subotici, a biće ih i u Požarevcu, Beogradu…\n“Ideja jeste ta da se u subotu u Subotici predstavi 40 izlagača, od državnih i privatnih domova za stare, do raznih udruženja građana, koji se bave sistemom socijalne zaštite, da korisnici vide na šta sve mogu da računaju, da vide šta to sistem pruža”, objasnio je on.\nIvanišević je dodao da je Vlada Srbije proglasila ovu godinu kao godinu međugenaracijske solidarnosti, a da ovi sajmovi upravo služe za promovisanje samog bića socijalne zaštite, a to je solidarnost.\nDržavni vrh Srbije sutra o referendumu u Republici Srpskoj


Messer dobitnik nagrada za bezbednost - Messer Tehnogas AD\nEvropska asocijacija za industrijske gasove (EIGA) dodelila je šest nagrada za bezbednost kompaniji Messer na letnjem zasedanju u junu 2018. godine u prestonici Letonije, Rigi.\nTom prilikom, Messer Tehnogas je dobio zlatnu nagradu za bezbednost povodom 15 godina poslovanja bez industrijskih incidenata u fabrici u Nišu.\nMesser Tehnogasova fabrika u Smederevu je ovom prilikom odlikovana bronzanom nagradom za bezbednost povodom 5 godina poslovanja bez gubitaka radnih sati.\nMesserove lokacije u Srbiji nisu bile jedine koje su dobile priznanja za doprinos u domenu poboljšanja bezbednosti. Nagrađene su i Messerove fabrike u Češkoj, Mađarskoj i Francuskoj. Messer u Češkoj je dobio zlatnu nagradu za bezbednost na ime 2 miliona radnih sati bez industrijskih incidenata. Messer u Mađarskoj je odlikovan srebrnom nagradom povodom 500.000 radnih sati bez industrijskih incidenata, kao i nagradom za bezbednost na putu na ime izuzetno bezbednog prevoza boca sa gasom. Još jedna bronzana nagrada je otišla u ruke Messerovoj fabrici u Francuskoj na ime 5 godina poslovanja bez gubitaka radnih sati.\nBernd Eulic, predsednik EIGA i Fil Brikel, generalni sekretar u EIGA, predaju nagrade za bezbednost Adolfu Valtu, članu Upravnog odbora Messer Grupe


Pred sudom u Strazburu dve tužbe iz Srbije zbog torture - MIC - Medijski istraživački centar\nNakon dve godine pružanja besplatne pravne pomoći za žrtve torture, čak dva slučaja nalaze se pred sudom u Strazburu. Besplatnu pravnu pomoć Centar za ljudska prava Niš u okviru projekta nudi još godinu dana.\nZa dve godine od početka projekta, Centru za ljudska prava Niš javilo se oko 30 potencijalnih žrtava torture u državnim organima, ustanovima sa ograničenom slobodom kretanja na teritoriji cele Srbiji. Od tih 30 potencijalnih slučajeva, advokati koje je angažovao Centar besplatno brani njih šestoro u ukupno 6 sudskih postupaka, a dva pred Evropskim sudom u Strazburu. Kako projekat traje još godinu dana, Centar poziva žrtve torture da se jave kako bi ostvarili svoja prava.\nTrenutni postupci pred sudovima, vode se zbog prekomerne upotrebe sile prilikom policijskog hapšenja, ili zbog upotrebe sile u kazneno popravnim zavodima, za šta je predviđena kazna zatvora od jedne do deset godina.\n"Vrlo je indikativno kada dođete u situaciju da dokazujete da je neko bio izložen torturi u prostoru koji mora biti pokriven video nadzorom, ali baš toga dana video nadzor nije radio. Takođe, suočavali smo se se problemima da medicinska dokumentacija nije kompletna jer je nisu pratile fotografije, i to zbog toga što foto aparat tog dana nije radio", kaže advokat Stevan Arambašić koji u okviru projekta zastupa žrtve torture.\nPrema rečima advokata, polovina od ukupnog broja prijavljenih slučajeva potencijalne torture nije mogla biti procesuirana jer u domaćem zakonodavstvu krivično delo zlostavljanje i mučenje zastareva za deset godina. S druge strane, "Konvencija UN protiv torture i druhih surovih, nečovečnih i ponižavajućih postupaka i kažnjavanja ne poznaje zastarelost", objašnjava advokat i napominje da je Srbija potpisnik ove Konvencije.\nTokom ovog projekta, advokati Centra podneli su i četiri pritužbe na rad javnih tužilaca pri Osnovnom i Višem tužilaštvu, i to zato što nije tretirana medicinska dokumentacija koja je priložena uz krivičnu prijavu. Za tri slučaja, odgovori tužilaštva su da je pravilno procenjeno da ne treba da ostvare uvid u podnetu medicinsku dokumentaciju.\nBesplatna pravna pomoć i pravno zastupanje pred sudovima realizuje se u okviru projekta "Sveobuhvatna akcija protiv torture". Projekat se realizuje na teritoriji Srbije i Makedonije, a pored Centra za ljudska prava Niš, projekat realizuju i Centar za građanske inicijative Prilep i Mreža I.A.N.


Objavljen Izvještaj o realizaciji preporuka datih u Izvještaju o reviziji pravilnosti JPU „ĐINA VRBICA“ raspolaganje sopstvenim prihodima i javne nabavke\nPodgorica 25.maj 2022.godine – Državna revizorska institucije je izvršila kontrolu realizacije preporuka datih u Izvještaju o reviziji pravilnosti JPU „ĐINA VRBICA“ raspolaganje sopstvenim prihodima i javne nabavke.\nNadležni Kolegijum DRI u sastavu dr Branislav Radulović (rukovodilac Kolegijuma) i dr Milan Dabović (član Kolegijuma) zaključio je da je JPU „Đina Vrbica“ u izvještajnom periodu od objavljivanja Izvještaja DRI sprovela aktivnosti na realizaciji datih preporuka i za najveći broj preporuka ocijenio da su realizovane. Shodno tome, i činjenici da dalja realizacija preostalih preporuka u najvećoj mjeri zavisi od resornog Ministarstva, nadležni Kolegijum DRI je zaključio da nije potrebno dalje pratiti proces realizacije preporuka kod subjekta revizije JPU „Đina Vrbica“.\nKonačan Izvještaj o realizaciji preporuka datih u Izvještaju o reviziji pravilnosti JPU „ĐINA VRBICA“ raspolaganje sopstvenim prihodima i javne nabavke je dostupan na zvaničnoj internet stranici DRI.\nIzvještaj o realizaciji preporuka datih u Izvještaju o reviziji pravilnosti JPU „Đina Vrbica“ - raspolaganje sopstvenim prihodima i javne nabavke\nMore in this category: « Objavljen Izvještaj o realizaciji preporuka datih u Izvještaju o reviziji Godišnjeg konsolidovanog finansijskog izvještaja Socijaldemokrata Crne Gore za 2020. godinu\tPredsjednik Senata Dabović i senator Jelić na Kongresu Evropske organizacije vrhovnih revizorskih institucija u Pragu »


Vučićeva poruka Crnoj Gori: Nećemo rat, ne ugrožavamo vam državu, ali ostavite srpske svetinje! - 03.01.2020, Sputnik Srbija\nVučić je rekao da su Badnji dan i Božić najradosniji praznici, vreme praštanja i mirenja i vreme u kojem moramo da kao narod pokažemo jedinstvo, nikog ne... 03.01.2020, Sputnik Srbija\n09:36 03.01.2020 (Osveženo: 09:50 03.01.2020)\n„Ne planiram da držim političke govore, jedina rečenica koju mogu da izgovorim je da mi je drago da sam sa našim narodom“, rekao je Vučić za televiziju „Pink“.\n„Suština je da mi razumemo da živimo u različitim državama, da poštujemo te države, ali važno je da pripadamo istom rodu i narodu, da moramo da pokažemo jedinstvo. Idealno vreme da se to pokaže je sada“, naglasio je on.\n„U svakom slučaju, to je moja želja i namera, da budem zajedno sa našim narodom kada mu je teško. Predsednik Srbije sam ne da bih išao po stadionima, halama, da se radujem našim uspesima u sportu, i da se kitim tuđim perjem, već da rešavam teške i važne probleme, da budem sa našim narodom kada mu je teško“, dodao je predsednik Srbije.\nIstakao je da nema razlike između Srba, ma gde živeli, da nema razlike između njegovog oca iz Čipuljića, majke iz Bečeja ili njega, koji ceo život živi u Beogradu, i Srbina u Bijelom Polju, Banjaluci ili bilo gde drugo.\nVučić je kazao da se začudio kada je video koliko histeričnu kampanju vode brojni mediji protiv njegovog dolaska u Crnu Goru.\nPodsetio je da je Božić dočekao i u zagrebačkoj Sabornoj crkvi i u Gračanici.\n„Nikada našem narodu nije bilo lako u Gračanici i Zagrebu. Srpski narod je narod kojem pripadam i želim da pokažem tu vrstu jedinstva“, istakao je on.


Mladi o imigracijama i azilu u Evropi - Mingl\nMladi o imigracijama i azilu u Evropi\nU periodu od 13. do 26. septembra 2011. godine, preko 2.300 mladih Evropljana, starosti između 16 i 27 godina, iz 43 evropske zemlje učestvovalo je u anketi koju je sproveo Evropski parlament mladih, u saradnji sa Stiftung Merkator.\nKakvi su rezultati anketa?\nDok opstanak evra privlači najviše pažnje u Evropi, problemi sa imigracionom politikom i azilantima ostaju nerešeni: Italija, Grčka i Malta traže da i druge evropske države preuzmu teret izbeglica koje dolaze preko Mediterana, dok negativan odgovor pristiže od nemačkih i francuskih političara. Nemački ministar unutrašnjih poslova kategorički je odbio bilo kakvo udruženo delanje.\nMladi Evropljani su se izjasnili protiv nastavka ovakvog odnosa prema važnom pitanju: 78% mladih onlajn putem je pozvalo sve zemlje da se pobrinu o azilantima.\nŠtaviše, poslednja Evropska omladinska anketa je rezultirala zahtevom za jedinstvenom evropskom imigracionom politikom: 71% ispitanika izjasnilo se za zajednička pravila - nikako difuzija zakona, gde svaka zemlja ima svoja pravila. Čak i u vreme visokog procenta nezaposlenosti mladih, veliki broj anketiranih je izrazio prihvatanje otvorenosti evropskih granica za strane radnike (76%).\nMišljenja su, pak, bila podeljena oko razloga dolaska stranaca: na pitanje da li bi evropski ekonomski interes trebalo da bude presudan prilikom prihvatanja stranih radnika, skoro 50% je odgovorilo potvrdno, a 46% se usprotivilo.\nZanimljivo je da pored konfliktne situacije i krize u Grčkoj, te nezadovoljstva stanovništva reakcijom Evropske Unije, čak 71% mladih Grka se izjasnilo za dalje širenje Unije, što je procenat koji nadilazi prosečan evropski.\nZa više informacija kontaktiraj Mariju Gavrilov iz Evropskog parlamenta mladih Srbije na marija.gavrilov@gmail.com


Minimalna plata u Federaciji BiH mora biti 1.000 KM – SINDIKAT SREDNJEG I VISOKOG OBRAZOVANJA, ODGOJA, NAUKE I KULTURE BOSNE I HERCEGOVINE\nSarajevo – Nakon što je Upravni odbor Saveza samostalnih sindikata BiH napravio detaljnu analizu predloženih zakona o doprinosima i porezu na dohodak, kao i stvarnih troškova života radnika u Federaciji BiH, zaključeno je da se od Vlade Federacije BiH zahtijeva utvrđivanje najniže plate u Federaciji BiH u iznosu od 1.000 KM. Takođe, naš stav je da maksimalni iznos plate koja se isplaćuje iz budžeta na svim nivoima u FBiH ne može biti viša od tri prosječne plate isplaćene u Federaciji BiH. Takođe, protivimo se svakom novom kreditnom zaduženju prema MMF koje će dodatno gurnuti građane naše zemlje u dužničko ropstvo.\nS obzirom da je radno-pravni status i ekonomsko-socijalni položaj radnika u FBiH svakim danom sve teži, te da se suočavamo sa masovnim odlaskom radnika, tražimo od Vlade FBiH da hitno i bez odlaganja otkoči proces socijalnog dijaloga na federalnom nivou, te da u prijedlozima svih zakonskih rješenja kojima se direktno i indirektno tretiraju prava i položaj radnika budu ugrađene i primjedbe i sugestije Saveza samostalnih sindikata BiH.\nImajući u vidu činjenicu da se svakodnevno pojačavaju pritisci i napadi na sindikalne aktiviste zbog njihove borbe za zaštitu prava radnika-članova sindikata, SSSBiH će nastaviti davati punu podršku svim kolegama koje se nalaze u toj situaciji. S tim u vezi, Savez samostalnih sindikata BiH će zaštititi i kolegicu Zehru Hadžić, predsjednicu Samostalnog sindikata osnovnog obrazovanja i odgoja FBiH-Kantonalni odbor USK, protiv koje je podnesena krivična prijava od strane Vlade Unsko-sanskog kantona. Podsjećamo predstavnike vlasti na svim nivoima da je BiH ratifikovala sve konvencije Međunarodne organizacije rada kojim se propisuje sloboda sindikalnog djelovanja, te da se te i slične odredbe nalaze i u našim zakonima, pa tako svaka vrsta napada i pritiska na sindikalne aktiviste zbog bavljenja sindikalnim poslom predstavlja kršenje zakona i neprihvatljiva je.\nSavez samostalnih sindikata BiH potvrđuje punu podršku kolegama iz Sindikata radnika u zdravstvu u Kantonu Sarajevo koji se, zbog opravdanih zahtjeva, trenutno nalaze u štrajku. Takođe, ovim putem tražimo od sudskih institucija da poštuju odredbe svih zakona i međunarodnih konvencija, a posebno Zakona o štrajku, kako bi se sindikatu osiguralo pravo na taj vid sindikalne borbe za ostvarivanje prava radnika koja su zagarantovana zakonom i kolektivnim ugovorima, te Zakona o parničnom postupku prema kojem se radni sporovi tretiraju kao hitni.\nSaopstenje za javsnost Minimalna plata u Federaciji BiH mora biti 1.000 KM\n← IZMJENE I DOPUNE BUDŽETA KANTONA SARAJEVO ZA 2019.GODINU\nŠta misli zajednica direktora o sindikatu? →\nMart 24, 2018 Mart 26, 2018 admin


Akreditovane apoteke stekle i status sertifikovanih apoteka - Agencija za sertifikaciju, akreditaciju i unapređenje kvaliteta zdravstvene zaštite Republike Srpske\nRješenjem Ministarstva zdravlja i socijalne zaštite Republike Srpske, donesenim 11. septembra 2013. godine, potvrđena je sertifikacija i dodijeljen status sertifikovane apoteke za tri apoteke koje posluju u sastavu ZU Apoteke „B Pharm“, „Jana“, „B Pharm br.22“ i „B Pharm br.7“.\nPostupak ocjenjivanja u postupku sertifikacije ovih apoteka sproveli su 27. jula 2013. godine ocjenjivači Agencije za sertifikaciju, akreditaciju i unapređenje kvaliteta zdravstvene zaštite Republike Srpske (ASKVA) prema Standardima za sertifikaciju apoteka a u skladu sa Pravilnikom o postupku sertifikacije zdravstvenih ustanova i sadržaju registra sertifikovanih ustanova.\nOve tri apoteke su i jedine apoteke u Republici Srpskoj sa važećim statusom akreditacije kod ASKVA-e. Vanjska ocjena u postupku akreditacije apoteka obavljena je u avgustu 2012. godine u apoteci „Jana“ a u novembru 2012. godine u apotekama „B Pharm br.22“ i „B Pharm br.7“.\nOvom prilikom Agencija za sertifikaciju, akreditaciju i unapređenje kvaliteta RS se zahvaljuje rukovodstvu i svim zaposlenima u apotekama „Jana“, „B Pharm br.22“ i „B Pharm br.7“ na tome što su prepoznali značaj sertifikacije i akreditacije u sistemu sigurnosti i kvaliteta zdravstvene zaštite te posebno na naporima koje su svi zaposleni uložili kako bi postigli ove rezultate. Nadamo se da će ovaj uspjeh biti podstrek i za ostale apoteke ove zdravstvene ustanove da se uključe u proces unapređenja sigurnosti i kvaliteta u procesu pružanja zdravstvenih usluga.


Pravo Rusije se ne može ograničavati poručuje Putin\n- Mi delujemo na osnovu međunarodno priznatih dokumenata kojima smo se pridružili. Spremni smo da na osnovu tih dokumenata gradimo odnose sa svim državama sveta, uključujući i Evropsku uniju. Ali ako neko sa strane pokuša da, zaobilazeći ta međunarodno priznata dokumenta, ograniči naše suvereno pravo da upravljamo svojom sopstvenom teritorijom, a teritorijalno more je po međunarodnom pravu deo teritorije priobalne države, to je uzaludan pokušaj, rekao je Putin na zasedanju međunarodnog kluba „Valdaj“.\nPutin je ocenio i pokušaje da se ograniči rusko prisustvo na Arktiku, uključujući i u energetici.\n"MRZNI, MRZNI, VUČJI REPU": Putin predvideo Evropi sudbinu lika iz ruske basne\n22. 10. 2021. u 09:34\n- Neka probaju - rekao je predsednik.\nOn je istakao da je Rusija razvila sopstvenu strategiju osvajanja resursa na Arktiku i prilično je produktivna u Arktičkom savetu, gde su prisutne zemlje Evropske unije.\nPrema rečima ruskog predsednika, o pitanjima saradnje na Arktiku razgovarao je na sastanku sa predsednikom SAD DŽozefom Bajdenom u Ženevi.\n- Spremni smo da nastavimo našu saradnju u širokom smislu sa svim zainteresovanim stranama na Arktiku na osnovu normi međunarodnog prava - istakao je Putin.\nIstovremeno je podsetio da se Rusija pridržava svih međunarodnih pravila o ekonomskoj zoni od 400 milja.\n- Sada smo govorili o „Severnom toku 2”. U skladu sa tim pravilima trebalo je da dobijemo odgovarajuću dozvolu od obalskih država Finske, Švedske, Danske kada čak nismo ni prolazili kroz njihovo teritorijalno more, nego kroz isključivu ekonomsku zonu tih država. To je u skladu sa međunarodnim pravom. Mi poštujemo to pravo, i od nas su svi tražili, uključujući i Evropljane, da delujemo u okviru tih međunarodnih pravnih normi. A šta oni, ne nameravaju da ih ispunjavaju, ili šta? Od nas zahtevaju da ih poštujemo, a oni sami ne nameravaju to da čine? E pa to se neće dogoditi - poručio je lider Rusije.\nRusija EU Vladimir Putin Arktik Zapad SAD vesti


AFP: Posle predsedničkih, Francusku čekaju ključni parlamentarni izbori\nBeta 23. aprila 2022. 08:35\nParlamentarni izbori u Francuskoj zakazani za jun biće ključni, ocenili su analitičari jer nijedan od predsedničkih kandidata, centrista Emanuel Makron (Emmanuel Macron) i liderka ekstremne desnice Marin Le Pen (Marine) nisu u poziciji da osvoje parlamentarnu većinu čime se pretpostavlja da neće moći da slobodno vode svoju politiku.\n„Parlamentarni izbori će biti ključni“, izjavio je za Frans pres Emerik Brejier (Emeric Brehier), direktor Opservatorije francuske politike pri Fondaciji Žan Žores (Jean Jaures).\nTako da ni Makron ni Le Penova, kandidati u drugom krugu predsedničkih izbora u nedelju, za sobom nemaju „ratnu mašineriju“ da osvoje parlament niti politički odrešene ruke.\nParlamentarni izbori biće održani u dva kruga, 12. i 19. juna i tada će Francuzi birati 577 poslanika koji imaju poslednju reč nad senatorima za usvajanje nekog zakona u slučaju neslaganja izmedju dva doma parlamenta.\n„Biće neophodno da predsednik ili predsednica dobiju većinu u parlamentu. Ti parlamentarni izbori mogu da predstavljaju restrukturiranje francuskog političkog života u godinama koje dolaze“, dodaje Brejijer.\nMakron će, kako ukazuju ankete, pobediti u drugom krugu predsedničkih izbora, računajući na glasače koji su protiv ekstremne desnice. Medjutim, on ne može da se osloni na te birače tokom parlamentarnih izbora.\n„Videćemo da li je Makron voljan i sposoban da proširi svoj spektar saveza“, naveo je analitičar.\nMakron je posle prvog kruga izbora uputio poruku biračima levice. „Spreman sam da izmislim nešto novo kako bih spojio različita uverenja i senzibilnosti da bih sa njima izgradio zajedničku akciju“, rekao je francuski predsednik koji se kandidovao za drugi mandat kako mu dozvoljava Ustav.


PORTAL: Tomica Milosavljević operisao kičmu\nTomica Milosavljević (Beta, arhiva)\nMinistar zdravlja Tomica Milosavljević operisao je kičmu u klinici „Groshadern“ u Minhenu, rekao je prof. dr Vasa Antunović, načelnik neurološke klinike u KC.\nOn kaže da je konzilijum lekara koji je on predvodio savetovao operaciju zbog diskus hernije, ali je ministru savetovan i dodatni pregled na minhenskoj klinci koja izvodi operacije uz minimalne invazivne metode, za šta kod nas ne postoje tehnički uslovi.\n“Pregledao sam ministra koji je ležao na Reumatološkom institutu i konstatovao sam da je imao tegobe koje su trajale nekoliko nedelja”. Prilikom prvog pregleda konstatovao sam da je došlo do pojave neurološkog deficita zbog čega sam mu savetovao novu magnetnu rezonancu, s obzirom na to da je prethodna urađena tri nedelje ranije, a nije objašnjavala njegovo kliničko stanje”, kaže Antunović.\nIstog dana urađena je magnetna rezonanca i potvrđene su sumnje doktora Antunovića. Konstatovano je pogoršanje stanja i pritiska na koren živca, tako da je naš sagovornik smatrao da je potrebna hirurška intervencija.\n“Sazvan je konzilijum, potvrđena dijagnoza lumbalna diskus hernija i doneta odluka o operaciji. U međuvremenu, njemu su se obratili prijatelji, ja ih ne znam, ponudivši mu još jednu konsultaciju u Minhenu sa razmatranjem manje intervencije u odnosu na onu koju smo mi planirali za šta tamo postoje tehnički uslovi koje mi nemamo”, rekao je Antunović.\n“Potpuno je opravdano da se na to odlučio, jer svaki pacijent ima pravo da potraži i drugo mišljenje jer se godišnje na klinici na kojoj radi izvrši nekoliko stotina operacija pod ovom dijagnozom”, objašnjava on.\nMinistar je putovao kolima do Minhena i zaključeno je da nije pametno da se vraća hiljadu kilometara kolima nazad kako ne bi došlo do uklještenja živca, već da se operacija odmah izvede.\n“Milosavljević je sada dobro, ali je malo falilo da mu noga ostane trajno paralizovana. Pošto je ovde postojala dilema i različita mišljenja na koji način da se uradi operacija, naši lekari su mu savetovali da ode na dodatne konsultacije i pregled u Minhen. Kada je stigao tamo, lekari su ga pregledali i konstatovali da je neophodna hitna operacija u roku od 24 sata i da bi povratak u Beograd za njega mogao biti fatalan jer je kičmeni živac bio pred potpunim odumiranjem što bi dovelo do trajne paralize. Zato je odmah operisan”, kaže za „Blic“ ministar ekonomije Mlađan Dinkić i lider G17 plus, čiji je Milosavljević kadar.\nMinistar zdravlja lečen je u ambulanti u Institutu za fizikalnu medicinu Kliničkog centra, potom je smešten na reumatološko odeljenje, a zatim na neurološko.


Ministarstvo industrije RS za veće podsticaje izvoznim firmama\nBANJALUKA – Veći iznos sredstava iz budžeta RS za podsticaj izvozno orijentisanih preduzeća s ciljem uvođenja ISO standarda i CE znaka, te propisivanje obaveze trgovačkim lancima da na rafama imaju najmanje 30 odsto domaćih proizvoda, neke su od mjera koje će razmatrati Vlada RS.\nDepoziti banaka u RS smanjeni za 466 miliona KM\nBANJALUKA – Depoziti u bankama u Republici Srpskoj smanjeni su od početka godine za 466 miliona maraka, pokazuju preliminarni podaci kojima raspolaže Agencija za bankarstvo RS.\nHrvatska ima najveće poreze na svijetu\nZAGREB – Hrvatska ima najveće stope poreza na dohodak i socijalna davanja u svijetu za zaposlene s prihodima u protivvrijednosti do 100.000 američkih dolara.\nBritanija uskoro izlazi iz recesije\nLONDON – Velika Britanija će u ovom tromjesečju vjerovatno iskoračiti iz recesije i ostvariti privredni rast od 0,5 odsto, uvjerenje je to 41 odsto poslovnih čelnika obuhvaćenih najnovijim ispitivanjem poslovnog raspoloženja britanskog Instituta ovlaštenih računovođa u Engleskoj i Velsu (ICAEW).\nPovećanje stope PDV-a nepotrebno\nSARAJEVO – Direktor Uprave za indirektno oporezivanje (UIO) BiH Kemal Čaušević smatra da je iluzija da bi povećanje PDV-a, pogotovo u periodu krize, donijelo povećanje prihoda.\nBroj nezaposlenih u RS povećan za 4.100\nBANJALUKA – Na evidenciji Zavoda za zapošljavanje Republike Srpske u julu se nalazilo 138.911 osoba, što je za tri odsto više nego u istom periodu prošle godine kada je posao čekalo 134.808 osoba.\nDugovi pojeli imovinu i plate\nBANJALUKA – Da su zakoni vrlo često samo mrtvo slovo na papiru pokazuje podatak da jedan radnik Drvne industrije „Omar“ Kneževo već 11 godina čeka sudsku odluku po tužbi protiv poslodavca. Za njega, kao i za većinu radnika, koji se odluče na krajnju, sudsku borbu za naplatu plata, ne važe zakonske odredbe po kojima su


Javnost ima pravo da zna zašto je zaustavljeno vozilo Čedomira Jovanovića | YIHR.rs\nJavnost ima pravo da zna zašto je zaustavljeno vozilo Čedomira Jovanovića\nInicijativa zahteva od Ministarstva unutrašnjih poslova da bez odlaganja javnosti saopšti potpunu informaciju o zaustavljanju vozila Čedomira Jovanovića na Brankovom mostu 17. decembra.\nU prethodnom periodu, napadani su i zaštrašivani predstavnici/e medija, nezavisnih institucija, aktivisti i aktivistkinje nevladinih organizacija i političkih partija, dok je reakcija MUPa bila mlaka i neefikasna. U ovom konkretnom slučaju, MUP je preuzeo ulogu zastrašivača predsednika jedne opozicione političke partije.\nInicijativa posebno ističe da praksom dostavljanja polovičnih i poluistinitih informacija medijima od strane MUP i drugih institucija u cilju diskreditacije političkih protivnika, institucije dodatno urušavaju svoj ugled i legitimitet, a javnosti se uskraćuje pravo da bude obaveštena.\nSamo nekoliko nedelja od najavljenog, a neodržanog državnog udara, koji su predvideli jedan tabloid i jedna televizija sa nacionalnom frekvencijom, nakon čega su ideju podržali i legimisali ministri unutrašnjih poslova, pravde i zdravlja – policijski manevar na Brankovom mostu, u kome dva policijska džipa prelaze u suprotnu traku kako bi zaustavili vozilo u kome se nalazi osoba sa policijskim obezbeđenjem, pojačava utisak da je u Srbiji na snazi konstatno vanredno stanje.\nInicijativa izražava zabrinutost da će događaji poput ovog, i konferencije za štampu ministra unutrašnjih poslova na kojoj iza njega kao podrška stoji 30 pripadnika policije naoružanih do zuba pretvoriti policiju od institucije u koju bi građani trebalo da imaju najviše poverenja, do institucije od koje se građani najviše plaše.


Danas u štrajku i sremskomitrovački katastar - Ozon Media\nSremska Mitrovica – Danas će zaposleni u svim geodetskim upravama u Srbiji štrajkovati, pa tako i u Službi za nepokretnosti u Sremskoj Mitrovici za radio Ozon potvrdio je Dragan Kuzmanović, predsednik sindikata za Bačku i Srem Republičkog geodetskog zavoda.\nOd početka, pa sve do kraja radnog vemena u toku današnjeg dana na šalteru u katastru u Sremskoj Mitrovici stranke će moći da preuzmu samo uverenja o imovinskom stanju neophodna za regulisanje prava iz socijalnog i zdravstvenog osiguranja.\nGeometri su se na ovaj korak odlučili jer traže da Vlada izuzme Republički geodetski zavod iz primene zakona o određivanju maksimalnog broja zaposlenih koji je nedavno stupio na snagu.\nKako je objasno Kuzmanović danas će u cilju rešavanja zahteva geometara predstavnici Republičkog geodetskog zavoda imati sastanak sa predstavnicima Agencije za mirno rešavanje spora, kojem će prisustvovati i predstavnici Ministarstva građevine, Ministarstva finansija, Ministarstva državne uprave i lokalne samouprave i Ministarstva za rad, zapošljavanje , boračka i socijalna pitanja, pa će informacija da li će se štrajk nastaviti ili prekinuti biti poznata kasnije toku dana.\nDa bi se ispoštovao minimum procesa rada u službama za katastar mora biti otvoren najmanje jedan prijemni šalter. Radnici su upozoreni da moraju omogućiti svim strankama da podnesu zahtev za upis, izdavanje lista nepokretnosti, posedovnog lista, kopije plana i uverenja. Ne smeju zaključavati prostorije za vreme radnog vremena, a zabranjeno je i ometanje zaposlenih koji žele da rade.\nMitrovački mališani nestrpljivo čekaju Deda Mraza\nBez gripa u Sremu


SRPSKA IT KOMPANIJA PREUZELA AMERIČKU U najavi i dodatni veliki potezi\nSrpska HTEC Group, jedna od najbrže rastućih tehnoloških kompanija u regionu, objavila je danas akviziciju američke kompanije Momentum Design Lab, koja je globalno priznata kao jedan od najboljih produkt dizajn studija.\nberza investicije shutterstock 635375276\nHTEC Group (High Tech Engineering Center), koja je osnovana u Beogradu i sa sedištem u San Francisku, navela je u saopštenju da se tom akvizicijom pozicionira među svetske lidere u pružanju usluga razvoja digitalnih proizvoda.\nUgovor o akviziciji i pripajanju potpisali su osnivač i generalni direktor HTEC Group, Aleksandar Čabrilo, i osnivač i CEO Momentum Design Lab-a, Dejvid Tomson, u kancelarijama HTEC grupe u Beogradu.\nAleksandar Čabrilo je za portal Netokracija izjavio da ovom akvizicijom HTEC Group želi da proširi svoje znanje i portfolio usluga u oblasti dizajna, piše Netokracija.\n- Uloga Momentuma biće da svojim dvodecenijskim iskustvom i reputacijom u domenu produktnog, CX i UX dizajna i inovacija, osnaži i proširi HTEC-ova dosadašnja znanja iz istih domena. Mi smo i ranije sarađivali sa Momentumom u ulozi partnera pa sada planiramo da dovedemo tu saradnju na viši nivo. Momentum timovi će raditi zajedno sa lokalnim timovima u Srbiji i regionu na zajedničkim projektima. Plan je da u narednom periodu pronađemo nove sinergije kako bismo zajedničkim klijentima ponudili mnogo širi spektar usluga od idejnog rešenja do realizacije - rekao je Čabrilo za Netokraciju.\nAmbicije se ovde ne zaustavljaju. Nakon akvizicije kompanije koja u svom portfoliu ima saradnju sa 40 kompanija sa liste "Fortune global 500", Čabrilo je najavio i da HTEC Group razmišlja o tome da postane prva srpska kompanija koja će izaći na Njujoršku berzu.\n- Spajanjem našeg inženjerskog talenta sa inovativnim načinom razmišljanja iz Silicijumske doline, imamo dobitnu kombinaciju za pružanje usluga digitalizacije najboljim svetskim kompanijama. HTEC će nastaviti da aktivno traga i akvizira kompanije koje dele naše vrednosti i kulturu, a to je deo šire strategije za rast i dostizanje cilja da postanemo prva kompanija iz Srbije koja je izašla na Njujoršku berzu - najavio je poslovne planove Čabrilo za portal Netokracija.\nHTEC grupa je globalna kompanija za konsalting, softversko inženjersvo i razvoj digitalnih proizvoda.\nOvo je treća po redu i strateški najvažnija akvizicija HTEC grupe.\nOva akvizicija za HTEC grupu znači i to da sada globalno zapošljava više od 1.000 ljudi, od kojih je više od 850 u Srbiji, a 150 u SAD, Velikoj Britaniji, Holandiji, Švedskoj, Sloveniji, Bosni i Hercegovini, Severnoj Makedoniji, Mađarskoj i Rumuniji.\nOd svog osnivanja 2008. godine, kao startapa u okviru Poslovno tehnološkog inkubatora tehničkih fakulteta Univerziteta u Beograda, kompanija je ostvarila neverovatne rezultate i godinama najbrži rast u regionu, pa je tako u poslednje dve godine narasla četiri puta sa 250 zaposlenih u četiri tehnološko-razvojna centra u Srbiji, na više od 1.000 zaposlenih na 12 lokacija u šest zemalja Jugoistočne Evrope.\nFOND IZ SILICIJUMSKE DOLINE KUPIO GIGANTA IZ SLOVENIJE Tačno 190 miliona dolara za firmu koja prihoduje 50 milona godišnje\nFond iz Silicijumske doline KUPIO SLOVENAČKU FIRMU za mobilno oglašavanje\nVeć je pomenuto da se u portfoliju kompanije Momentum nalazi 40 kompanija sa Fortune 500 liste, kao i mnogobrojni zanimljivi startapovi, a svojim klijentima širom sveta je pomogla da dostignu ukupnu vrednost od preko 40 mlrd USD.\nOsnovan 2002. godine u Silicijumskoj dolini, Momentum Design Lab je jedan od pionira u UX, CX, i produkt dizajnu, koji danas ima globalno prisustvo preko svojih kancelarija u San Mateu, Njujorku, Sidneju i Londonu.\nPet godina za redom, kompanija je rangirana kao prva u svetu iz oblasti UX dizajna na popularnoj biznis platformi Cluth.\nSa ekspertizom razvoja digitalnih proizvoda u domenu finansija, zdravstva, marketing tehnologija, medija i zabave, softverskih rešenja i proizvoda široke potrošnje, Momentum će upotpuniti postojeće inženjerske kompetence HTEC-a u istim oblastima, navodi se u saopštenju\nTehnološka kompanija Silicijumska dolina Srbija Njujork Berza


Sindikat policijskih organa u BiH traži veće plate - Akta.ba\nSindikat policijskih organa u BiH traži veće plate\n06.01.2021. 09:25 / Izvor: Akta.ba\nSavez sindikata policijskih organa u BiH pisao je predsjedavajućem Vijeća ministara BiH i ostalim bh. zvaničnicima napominjući da je rok za usvajanje Odluke o visini osnovice za obračun plate za 2021. davno istekao i da njeno neusvajanje stvara nesigurnost kod uposlenih u policijskim agencijama.\nDragan Krvavac, predsjednik Saveza sindikata policijskih organa u BiH, upozorio je da uposleni u policijskim agencijama u ovo vrijeme pandemije i migrantske krize ionako rade u izuzetno teškim uslovima.\n"Obraćamo Vam se u svojstvu reprezentativnog sindikata sa zahtjevom za hitno usvajanje Odluke o visini osnovice za obračun plate za 2021. godinu", navode u pismu upućenom predsjedavajućem Zoranu Tegeltiji, ministru finansija Vjekoslavu Bevandi i ministrici vanjskih poslova Biseri Turković.\nČlanom 7. Zakona o platama i naknadama u institucijama BiH jasno je propisano da Vijeće ministara BiH osnovicu za obračun plate utvrđuje do 30. juna tekuće godine za narednu godinu.\n"Poznato nam je da je Ministarstvo finansija i trezora BiH svojim aktom, broj i datum veze, Generalnom sekretarijatu Vijeća ministara dostavilo prijedlog osnovice za obračun plate za 2021. godinu, kao i da su sredstva za predloženu osnovicu planirana okvirnim Budžetom institucija BiH, čime su se u potpunosti ispunili uvjeti za njeno usvajanje", navodi se u saopćenju.\nSavez sindikata policijskih organa u BiH ističe da je osnovica koja je predložena od strane ministarstva finansija i trezora BiH u iznosu od 498,10 KM primjenjivana u vremenskom periodu od 1. jula 2009. do 1. maja 2012. godine.\n"Smatramo da je je navedeni iznos osnovice nedovoljan s obzirom na to da je u periodu nakon donošenja Zakona o platama u institucijama Bosne i Hercegovine pa do 1. jula 2009. godine primjenjivana osnovica u iznosu od 535,00 KM iz čega proizilazi da primanja uposlenih u institucijama BiH ni ovim povećanjem neće dostići razinu na kojoj su bila 2008. godine."\nNavode da bi predloženim povećanjem osnovice za obračun plate uposlenima u institucijama BiH primanja bila povećana za iznos od 4,08 posto, što je opet daleko od iznosa za koji su se povećali troškovi života u odnosu na raniji period primjene istog iznosa osnovice.\nSavez sindikata policijskih organa u Bosni i Hercegovini je ranijim dopisom tražio od Vijeća ministara da predloženu osnovicu za obračun plate uposlenim u institucijama Bosne i Hercegovine za 2021. godinu koriguje i vrati na iznos od 535,00 KM.\n"Imajući u vidu posljedice pandemije koronavirusa Savez vas poziva da što hitnije usvojite Odluku koju je predložilo Ministarstvo finasija i trezora BiH te barem na taj način pokažete odgovornost i brigu za policijske službenike i druge uposlene u institucijama Bosne i Hercegovine", poručili su iz Saveza sindikata policijskih organa u BiH.\nSavez Sindikata Policijskih Organa u BiH\nAleja Bosne Srebrene bb 71000 SARAJEVO


Turska se sprema za turističku sezonu — očekuje goste već u junu - Sputnjik Srbija\n16:32 29 Septembar 2020\n11:07 21.04.2020 (osveženo 11:15 21.04.2020) Preuzmite kraći link\nVlada Turske je izašla sa idejom o davanju specijalnog sertifikata letovalištima koja preduzimaju sve mere za sprečavanje infekcije virusa korone, piše „Hurijet“.\nAnkara planira da prvo napravi sistem za izdavanje sertifikata koji bi priznale druge države. Prva sednica specijalne komisije uz učešće činovnika iz službi za saobraćaj, zdravlje, poljoprivredu već je održana. I nevladin sektor namerava da im se pridruži.\nSistem za sertifikovanje biće napravljen prve nedelje maja, kako bi ga do kraja meseca mogle dobiti turističke kompanije. Vlada računa, pre svega, na unutrašnje tržište koje bi, po njihovim prognozama, trebalo da počne da funkcioniše u junu, ako se situacija sa pandemijom promeni nabolje sredinom maja.\nTurske vlasti obećavaju da će redovno vršiti sanitarnu kontrolu u turističkoj sferi, da će radnici prolaziti zdravstvenu kontrolu i specijalnu obuku. U Vladi su obećali da će se na aerodromima, hotelima, restoranima, muzejima i arheološkim objektima poštovati pravila socijalne distance. Od turista će se tražiti zdravstvena dokumenta i proveravati temperatura. Turistički operateri će davati informacije o najbližoj medicinskoj infrastrukturi, uključujući odeljenja za intenzivnu negu.\nKada sve bude urađeno, Turska planira da se poveže sa drugim državama kako bi uspostavila avio-saobraćaj. Pre svega, očekuju goste iz azijskih država, a zatim iz Nemačke i Austrije. Turisti iz Rusije i Velike Britanije, koji tradicionalno dolaze u Tursku na odmor, ove godine se, najverovatnije, neće pojaviti pre kraja jula, smatraju u Vladi.\nTurska je do pre korone očekivala da će ove godine ugostiti 60 miliona turista, piše „Hurijet“.